text:
అండర్-23 వరల్డ్ రెజ్లింగ్ చాంపియన్‌షిప్ లో కాంస్య పతకం సాధించిన నిషా దహియా హత్య చేయబడలేదు - FACTLY
Sai Krishna Muthyanolla
November 11, 2021
భారత రెజ్లర్ నిషా దహియా హత్య చేయబడిందని ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. గోల్డ్ మెడల్ సాధించిన హర్యానాకు చెందిన నిషా దహియా, ఆమె సోదరుడు కాల్పుల్లో చనిపోయారని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: అండర్-23 వరల్డ్ రెజ్లింగ్ చాంపియన్‌షిప్ లో కాంస్య పతకం సాధించిన భారత రెజ్లర్ నిషా దహియా హత్య చేయబడింది.
ఫాక్ట్ (నిజం): తాను బతికే ఉన్నానని నిషా దహియా తను సోషల్ మీడియాలో పెట్టిన వీడియో ద్వారా తెలిపింది. ఇటీవల బెల్‌గ్రేడ్‌లో జరిగిన అండర్-23 వరల్డ్ రెజ్లింగ్ చాంపియన్‌షిప్ లో కాంస్య పతకం సాధించిన నిషా దహియా హత్యచేయబడలేదని, హత్యకు గురైన మహిళ అదే పేరుతో ఉన్న ఒక ట్రైనీ రెజ్లర్ అని తేలింది. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పిన విషయం గురించి ఇంటర్నెట్‌లో వెతకగా, నిషా దహియా ఇన్‌స్టాగ్రామ్ పోస్ట్ ఒకటి లభించింది. తాను జీవించే ఉన్నానని నిషా దహియా వీడియో ద్వారా తెలిపింది. “నేను ప్రస్తుతం గోండాలో సీనియర్ లెవెల్ మ్యాచ్ లు ఆడేందుకు వచ్చాను. కాబట్టి, నేను చనిపోయానని వచ్చిన న్యూస్ ఫేక్” అని నిషా దహియా స్పష్టం చేసింది.
సోనిపత్‌లోని ఒక అకాడమీ వెలుపల నిషా కాల్చి చంపబడిందని వార్తలు వచ్చినప్పుడు వందలాది మంది తోటి రెజ్లర్లు, కోచ్ లు, అధికారులు ఆశ్చర్యపోయారు. ఇటీవల బెల్‌గ్రేడ్‌లో జరిగిన అండర్-23 వరల్డ్ రెజ్లింగ్ చాంపియన్‌షిప్ లో కాంస్య పతకం సాధించిన నిషా దహియా హత్య చేయబడలేదని, హత్యకు గురైన మహిళ అదే పేరుతో ఉన్న ట్రైనీ రెజ్లర్ అని తేలింది.
చివరగా, అండర్-23 వరల్డ్ రెజ్లింగ్ చాంపియన్‌షిప్ లో కాంస్య పతకం సాధించిన నిషా దహియా హత్య చేయబడలేదు, హత్యకు గురైన మహిళ అదే పేరుతో ఉన్న ఒక ట్రైనీ రెజ్లర్.

created: November 11, 2021


text:
ఈ ఫోటోలో ఉన్న నిషా సింగ్ అనే మహిళ ఢిల్లీ మాజీ ఉప ముఖ్యమంత్రి మనీష్ సిసోదియా భార్య కాదు - FACTLY
Sai Krishna Muthyanolla
March 10, 2023
‘ఢిల్లీ మాజీ ఉప ముఖ్యమంత్రి మనీష్ సిసోదియా సతీమణి నిషా సింగ్‌కు 7 ఏళ్ళ జైలుశిక్ష…!’ అని ఒక వార్తా కథనం క్లిప్ ఒకటి సోషల్ మీడియా పోస్టు ద్వారా షేర్ చేస్తున్నారు. ఈ పేపర్ కటింగ్ ప్రకారం, ఈ వార్త ప్రింట్, ఎలక్ట్రానిక్ మీడియా ద్వారా వెలుగులోకి రాలేదు, సోషల్ మీడియాలోనే వైరల్ అవుతోంది. అసలు ఈ పోస్టులోని క్లెయిమ్ వెనుక ఉన్న నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: ఢిల్లీ మాజీ ఉప ముఖ్యమంత్రి మనీష్ సిసోదియా సతీమణి నిషా సింగ్‌కు 7 ఏళ్ళ జైలుశిక్ష.
ఫాక్ట్ (నిజం): పోస్టులో ఉన్న పేపర్ కటౌట్‌లో ఉన్న మహిళ గురుగావ్ మాజీ మునిసిపల్  కౌన్సిలర్ నిషా సింగ్. 2015లో ఒక గుంపును పోలీస్ మరియు గవర్నమెంటు అధికారులపై  దాడికి ప్రేరేపించిన నేరానికి తనకి కోర్టు 2022లో 7 ఏళ్ళ జైలు శిక్ష విధించింది.  ఈమె మనీష్ సిసోదియా సతీమణి కాదు.  మనీష్ సిసోదియా సతీమణి పేరు సీమా సిసోదియా. కావున పోస్టులో చేస్తున్న క్లెయిము తప్పు.
పోస్టులో చేస్తున్న క్లెయిము వెనుక ఉన్న నిజానిజాలను పరిశీలించడానికి ఇంటర్నెట్లో సంబంధిత కీ వర్డ్స్ ఉపయోగించి సెర్చ్ చేయగా, నిషా సింగ్ అనే మహిళకి 2022లో జైలు శిక్ష ఖరారు అయినట్లు ఉన్న కొన్న వార్తా కథనాలు (ఇక్కడ, ఇక్కడ మరియి ఇక్కడ) మాకు లభించాయి. ఇండియన్ ఎక్సప్రెస్ వారి కథనంలో నిషా సింగ్ ఫోటో ఉంది. ఇది మరియు వైరల్ పోస్టులో ఉన్న ఫోటో ఒకటే.
వార్తా కథనాల ప్రకారం నిషా సింగ్ గురుగావ్ యొక్క మునిసిపల్ కౌన్సిలర్‌గా పనిచేసారు. 2015లో ఒక గుంపును పోలీస్ మరియు గవర్నమెంటు అధికారులపై దాడికి ప్రేరేపించారనే  నేరానికి గాను తనకి ఒక స్థానిక కోర్టు 2022లో 7 ఏళ్ళ జైలుశిక్ష విధించింది.
ఢిల్లీ మాజీ ఉప ముఖ్యమంత్రి మనీష్ సిసోదియా సతీమణి పేరు సీమా  సిసోదియా, ఇది తను 2020 ఢిల్లీ అసెంబ్లీ ఎన్నికల సమయంలో ఎలక్షన్ కమిషన్ ఆఫ్ ఇండియాకు సమర్పించిన అఫిడెవిట్‌లో స్పష్టంగా పేర్కొన్నారు.
చివరిగా, ఈ ఫోటోలో ఉన్న నిషా సింగ్ అనే మహిళ, ఢిల్లీ మాజీ ఉప ముఖ్యమంత్రి మనీష్ సిసోదియా భార్య కాదు; తన భార్యా పేరు సీమా  సిసోదియా.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
'2014 ఎన్నికల్లో గెలవడానికి మేము తప్పుడు వాగ్దానాలు చేశాం' అని నితిన్ గడ్కరీ అనలేదు - FACTLY
Sai Krishna Muthyanolla
March 27, 2024
ఒక టీవీ కార్యక్రమంలో కేంద్ర మంత్రి నితిన్ గడ్కరీ మాట్లాడుతూ “2014లో బీజేపీ అధికారంలోకి రాదు అనుకొని పెద్ద పెద్ద తప్పుడు హామీలిచ్చాం” అని అన్నారు అని చెప్తూ ఉన్న పలు పోస్టులు (ఇక్కడ, & ఇక్కడ) సోషల్ మీడియాలో వైరల్ అవుతున్నాయి. ఇదే విషయాన్ని చెప్తూ 2018లో కాంగ్రెస్ పార్టీ కూడా ఈ టీవీ కార్యక్రమం వీడియో క్లిప్‌ని తమ అధికారిక ట్విట్టర్‌లో షేర్ చేసింది (ఇక్కడ). ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఒక టీవీ కార్యక్రమంలో కేంద్ర మంత్రి నితిన్ గడ్కరీ మాట్లాడుతూ “2014లో బీజేపీ అధికారంలోకి రాదు అనుకొని పెద్ద పెద్ద తప్పుడు హామీలిచ్చాం” అని అన్నారు.
ఫాక్ట్(నిజం): 2018లో ఇదే విషయాన్ని చెప్తూ కాంగ్రెస్ పార్టీ, రాహుల్ గాంధీ తమ అధికారిక ట్విట్టర్ నందు ఈ టీవీ కార్యక్రమం వీడియో క్లిప్‌ని షేర్ చేయగా అవి వైరల్ అయ్యాయి. అంతేకాకుండా పలు జాతీయ మీడియా సంస్థలు కూడా నితిన్ గడ్కరీ మోదీ ప్రభుత్వాన్ని ఉదేశిస్తూ వ్యాఖ్యలు చేసినట్లు 2018లో రిపోర్ట్ చేసాయి. అయితే,10 అక్టోబరు 2018లో జరిగిన విలేకరుల సమావేశంలో గడ్కరీ మాట్లాడుతూ ఈ వార్తా కథనాలను ఖండించారు,  అవి నిరాధారమైనవి అని చెప్పారు. తాను ఎప్పుడూ ప్రధాని నరేంద్ర మోదీని గానీ, బీజేపీని గానీ ఆ ఇంటర్వ్యూలో ప్రస్తావించలేదని గడ్కరీ అన్నారు., ఈ టీవీ కార్యక్రమం యొక్క పూర్తి వీడియోని పరిశీలిస్తే వాస్తవంగా గడ్కరీ 2014 మహారాష్ట్ర అసెంబ్లీ ఎన్నికల గురించి ప్రస్తావిస్తూ ఈ వ్యాఖ్యలు చేసినట్లు అర్థం అవుతుంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ముందుగా వైరల్ క్లెయిమ్ గురించి మరింత సమాచరం కోసం తగిన కీవర్డ్స్ ఉపయోగించి ఇంటర్నెట్‌లో వెతకగా, పలు రిపోర్ట్స్ లభించాయి (ఇక్కడ & ఇక్కడ), ఈ రిపోర్ట్స్ ప్రకారం, ఓ టీవీ కార్యక్రమంలో కేంద్ర మంత్రి నితిన్ గడ్కరీ మాట్లాడుతూ 2014లో బీజేపీ అధికారంలోకి రాదు అనుకొని పెద్ద పెద్ద తప్పుడు హామీలిచ్చాం అని చెప్తున్నా వీడియో క్లిప్‌ని 2018లో కాంగ్రెస్ పార్టీ మరియు రాహుల్ గాంధీ తమ అధికారిక ట్విట్టర్ నందు షేర్ చేయగా అవి వైరల్ అయ్యాయి, అంతేకాకుండా పలు జాతీయ మీడియా సంస్థలు కూడా నితిన్ గడ్కరీ మోదీని  ఉదేశిస్తూ వ్యాఖ్యలు చేసినట్లు 2018లో రిపోర్ట్ చేసాయి (ఇక్కడ , ఇక్కడ & ఇక్కడ). అయితే, ఈ వీడియో క్లిప్ మరియు ఈ వార్తలు గురించి 10 అక్టోబరు 2018లో జరిగిన విలేకరుల సమావేశంలో గడ్కరీ మాట్లాడుతూ ఆ వార్తా కథనాలను ఖండించారు, అవి నిరాధారమైనవి అని అన్నారు. తాను ఎప్పుడూ ప్రధాని నరేంద్ర మోదీని గానీ, బీజేపీని గానీ ఆ ఇంటర్వ్యూలో ప్రస్తావించలేదని గడ్కరీ అన్నారు. అలాగే, 2014 మహారాష్ట్ర అసెంబ్లీ ఎన్నికలకు ముందు, రాష్ట్ర రహదారిపై టోల్ ఎత్తివేతపై హామీ ఇవ్వొద్దని తాను సూచించినప్పుడు, దేవేంద్ర ఫడ్నవీస్, దివంగత గోపీనాథ్ ముండే బీజేపీ అధికారంలోకి వస్తుందని మీరు భావిస్తున్నారా అని సరదాగా అడిగారని ఆయన స్పష్టం చేసారు. సందర్భాన్ని అర్థం చేసుకోవడానికి ఇంటర్వ్యూ యొక్క మొత్తం వీడియోను చూడాలని గడ్కరీ పాత్రికేయులను కోరారు.అలాగే, కార్యక్రమం మరాఠీలో ఉంది, రాహుల్‌కి మరాఠీని ఎప్పటి నుండి అర్థం చేసుకోవడం ప్రారంభించాడో నేను ఆశ్చర్యపోతున్నాను అని ఆయన అన్నారు.
#WATCH: Union Minister Nitin Gadkari clarifies on his earlier reported statement that 'BJP overpromised in 2014 elections'. pic.twitter.com/WCDkYiqSZf
తదుపరి మేము ఇంటర్నెట్‌లో “అస్సల్ పవ్హానే, ఇర్సల్ నామూనే” అనే  ఈ కార్యక్రమం యొక్క పూర్తి వీడియో కోసం వెతకి పరిశీలించగా, ఈ షోలో రెండు భాగాలు ఉన్నాయి, రెండూ 40 నిమిషాలకు పైగా ఉన్నాయి అని తెలిసింది. కాంగ్రెస్ పార్టీ షేర్ చేసిన వైరల్ క్లిప్ మొదటి భాగంలో టైంస్టాంప్ వద్ద  మొదలై 39:56 నుండి 40:30 ముగుస్తుంది అని తెలుస్తుంది. వాస్తవంగా, గడ్కరీ 2014 మహారాష్ట్ర అసెంబ్లీ ఎన్నికల గురించి ప్రస్తావిస్తూ ఈ వ్యాఖ్యలు చేసినట్లు అర్థం అవుతుంది. గడ్కరీ  మాట్లాడుతూ “2014 ఎన్నికల సమయంలో, దేవేంద్ర ఫడ్నవీస్ మరియు దివంగత గోపీనాథ్ ముండే ఎన్నికల ప్రచారానికి నాయకత్వం వహించారు. రాష్ట్ర రహదారిపై టోల్ ఎత్తివేతపై బిజెపి హామీ ఇవ్వొద్దని తాను సూచించినప్పుడు, దేవేంద్ర ఫడ్నవీస్ మరియు ముండే బిజెపి అధికారంలోకి వస్తుందని మీరు భావిస్తున్నారా అని నవ్వుతూ అన్నారు, మేము ఎప్పటికీ అధికారంలోకి రాలేమని మాకు చాలా నమ్మకం ఉంది. కాబట్టి మా వాళ్ళు  పెద్ద పెద్ద వాగ్దానాలు చేయాలని సూచించారు. మేం అధికారంలోకి రాకపోతే ఎలాగూ బాధ్యత వహించము! ఇప్పుడు సమస్య ఏమిటంటే ప్రజలు మమ్మల్ని అధికారంలోకి తెచ్చారు. ఇప్పుడు ప్రజలు తేదీలతో పాటు మా వాగ్దానాలను గుర్తు చేస్తున్నారు” అని అన్నారు(తెలుగు అనువాదం).
చివరగా, ‘2014 ఎన్నికల్లో గెలవడానికి మేము తప్పుడు వాగ్దానాలు చేశాం’ అని నితిన్ గడ్కరీ అనలేదు.


text:
విశాఖపట్నం ఎల్‌జీ పాలిమర్స్‌లో రెండో సారి గ్యాస్ లీక్ అవ్వలేదని స్పష్టం చేసిన ఏపీ పోలీసులు. - FACTLY
Sai Krishna Muthyanolla
May 7, 2020
విశాఖపట్నం ఎల్‌జీ పాలిమర్స్‌లో ఈ రోజు ఉదయం విషపూరితమైన స్టైరిన్ గ్యాస్ లీక్ అయ్యి కొందరు ప్రాణాలు కోల్పోయారు, మరికొందరు అస్వస్థకు గురయ్యారు. ఈ తరుణంలో ఎల్‌జీ పాలిమర్స్‌లో రెండో సారి గ్యాస్ లీక్ అయ్యిందని ఆ దుర్ఘటనను లైవ్ లో కవర్ చేస్తున్న కొన్ని మీడియా సంస్థలు తెలిపాయి. అయితే, అవన్నీ వదంతులని, ఎల్‌జీ పాలిమర్స్‌లో రెండో సారి గ్యాస్ లీక్ అవ్వలేదని ఆంధ్ర ప్రదేశ్ పోలీసులు తమ అధికారిక ట్విట్టర్ అకౌంట్ ద్వారా స్పష్టం చేసారు. ఎల్‌జీ పరిశ్రమలో మెయింటెనెన్స్ టీమ్ మరమ్మతులు చేస్తున్న సమయంలో  కొంత ఆవిరిని బయటకు పంపించారని తెలిపారు. కావున, విశాఖపట్నం ఎల్‌జీ పాలిమర్స్‌లో రెండో సారి లీక్ అయ్యిందని చెప్తున్న వార్తల్లో ఎటువంటి నిజం లేదు.
సోర్సెస్:
క్లెయిమ్: యూట్యూబ్ వీడియో (ఆర్కైవ్డ్)
ఫాక్ట్: ఏపీ పోలీస్ ట్వీట్ – https://twitter.com/APPOLICE100/status/1258297197281476609
‘మీకు తెలుసా’  సిరీస్ లో మా వీడియోస్ మీరు చూసారా?


text:
లంచం తీసుకున్న వారికి 35 సంవత్సరాలు జైలు శిక్ష అన్న వార్తలో నిజం లేదు - FACTLY
Sai Krishna Muthyanolla
August 25, 2020
లంచం ఇచ్చిన వారికి 7 సంవత్సరాలు, లంచం తీసుకున్న వారికి 35 సంవత్సరాలు జైలు శిక్ష అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: లంచం ఇచ్చిన వారికి 7 సంవత్సరాలు, లంచం తీసుకున్న వారికి 35 సంవత్సరాలు జైలు శిక్ష.
ఫాక్ట్(నిజం): అవినీతి నిరోధక చట్టం (సవరణ)-2018 ప్రకారం లంచం ఇచ్చిన వారు కూడా కనిష్టంగా 3 సంవత్సరాల నుండి గరిష్టంగా 7 సంవత్సరాల వరకు శిక్షార్హులు. లంచం తీసుకున్నవారికి 35 సంవత్సరాల జైలు శిక్ష అన్న వాదనలో నిజం లేదు. లంచం ఇచ్చిన వారు చట్టంలోని వివిధ సెక్షన్ల ప్రకారం కనిష్టంగా 6 నెలల నుండి గరిష్టంగా 10 సంవత్సరాల వరకు శిక్షార్హులు   కావున పోస్టు ద్వారా చెప్పేది తప్పు.
భారత దేశంలో అవినీతకి పాల్పడిన ప్రభుత్వ ఉద్యోగులు ఇండియన్ పీనల్ కోడ్,1860 మరియు అవినీతి నిరోధక చట్టం-1988 కింద శిక్షార్హులు.
ఇండియన్ పీనల్ కోడ్,1860 (సెక్షన్-171e):
Punishment for bribery–Whoever commits the offence of bribery shall be punished with imprisonment of either description for a term which may extend to one year, or with fine, or with both.
అవినీతి నిరోధక చట్టం-1988:
పైన పేర్కొన్న సెక్షన్ల ప్రకారం శిక్షా కాలం కనీసం 6 నెలల నుండి 10 సంవత్సరాలు, ఒక్కొసారి ఫైన్, శిక్ష రెండు కూడా విధిస్తారు. ఐతే ఈ చట్టంలో లంచం ఇచ్చిన వారి గురించి ప్రస్తావించలేదు.
అవినీతి నిరోధక చట్టం (సవరణ)-2018:
అవినీతి నిరోధక చట్టం 1988కి  2018లో కొన్ని సవరణలు చేసి అవినీతి నిరోధక చట్టం (సవరణ)-2018ని తీసుకువచ్చారు.  ఈ సవరణల ప్రకారం ప్రభుత్వ అధికారి లంచం తీసుకుంటే అది ఏ ఉద్దేశంతో తీసుకున్నారో (లంచంగానే తీసుకున్నారా లేదా) అన్న అంశాన్ని దర్యాప్తు సంస్థ ముందుగా తేల్చాలి.
ఈ చట్టంలో ప్రత్యేకంగా లంచం ఇచ్చిన వారి గురించిన వారి గురించి కూడా ప్రస్తావించారు. ఈ చట్టంలోని సెక్షన్ 8  ప్రకారం లంచం ఇచ్చేవారు కూడా ఇకనుండి కనీసం 3 సంవత్సరాలు నుండి 7 సంవత్సరాల వరకు శిక్షార్హులవుతారు, ఒక్కొసారి ఫైన్, శిక్ష రెండు కూడా విధిస్తారు.
చివరగా, అవినీతి నిరోధక చట్టం(సవరణ)-2018 ప్రకారం లంచం తీసుకున్నవారు, ఇచ్చినవారు ఇద్దరు కనీసం 3 సంవత్సరాల నుండి 7 సంవత్సరాల వరకు శిక్షార్హులు, ఒక్కొసారి ఫైన్, శిక్ష రెండు కూడా విదించే అవకాశం ఉంది.


text:
అదానీ గ్రూప్ సంస్థలు ప్రభుత్వానికి ఏటా లక్ష కోట్ల టాక్స్ చెల్లిస్తున్నాయన్న వాదన నిజం కాదు. - FACTLY
Sai Krishna Muthyanolla
March 31, 2023
అదానీ గ్రూప్ సంస్థలు ప్రతీ సంవత్సరం భారత ప్రభుత్వానికి లక్ష కోట్ల టాక్స్ చెల్లిస్తున్నాయన్న వాదనతో ఒక పోస్ట్ ఒకటి సోషల్ మీడియాలో విస్తృతంగా షేర్ అవుతోంది. పైగా అంబానీ, అదానీ వంటి కార్పొరేట్ సంస్థలు కట్టే టాక్స్‌లే భారత ఆర్ధిక వ్యవస్థను నడిపిస్తున్నాయి/దేశ బడ్జెట్‌కు ఉపయోగపడుతున్నాయి అని కూడా ఈ వీడియోలో చెప్తున్నారు. ఈ కథనం ద్వారా ఈ పోస్టులో చేస్తున్న  క్లెయిమ్‌లకు సంబంధించి నిజమెంతుందో చూద్దాం.
క్లెయిమ్: అదానీ గ్రూప్ సంస్థలు ప్రతీ సంవత్సరం భారత ప్రభుత్వానికి లక్ష కోట్లు టాక్స్ రూపంలో  చెల్లిస్తున్నాయి.
ఫాక్ట్(నిజం): అదానీ సంస్థలు సంవత్సరానికి లక్ష కోట్ల టాక్స్ చెల్లిస్తున్నాయని IBEF చెప్పలేదు. ప్రభుత్వానికి ఎక్కువ టాక్స్ కడుతున్న కంపెనీల లిస్టులో కూడా అదానీ సంస్థల  పేర్లు లేవు. 2022 ఆర్ధిక సంవత్సరంలో అదానీకి చెందిన ఏడు లిస్టెడ్ కంపెనీలు మొత్తం కలిపి కట్టిన టాక్స్‌ల విలువ 5000 కోట్ల రూపాయల కన్నా తక్కువే. పొతే రిలయన్స్, TCS, SBI, మొదలైన సంస్థలు ప్రభుత్వానికి టాక్స్ చెల్లించే లిస్టులో ముందు వరసలో ఉన్నాయి. కావున పోస్టు ద్వారా చెప్పేది తప్పు.
IBEF లెక్కలు?
ఈ వీడియోలో IBEF ఇచ్చిన లెక్కలు ప్రకారం అదానీ గ్రూప్ సంస్థలు ప్రతీ సంవత్సరం భారత ప్రభుత్వానికి లక్ష కోట్ల టాక్స్ చెల్లిస్తున్నాయని వాదిస్తున్నారు. కాని నిజానికి IBEF అదానీ లక్ష కోట్ల టాక్స్ చెల్లిస్తున్నారని ఎలాంటి రిపోర్ట్ విడుదల చేయలేదు.
డిసెంబర్ 2022లో ఒక మీడియా ఇంటర్వ్యూలో తమ వ్యాపార సంస్థల ఆర్ధిక పరిస్థితి, విస్తరణ, మొదలైన విషయాలపై అదానీ మాట్లాడారు. ఈ ఇంటర్వ్యూలో అదానీ మాట్లాడుతూ ‘రాబోయ దశాబ్దంలో తమ వ్యాపార సంస్థలు భారత దేశ GDPకి ప్రతి 12-18 నెలలకు 1 ట్రిలియన్ డాలర్లు (లక్ష కోట్లు) కాంట్రిబ్యూట్ చేస్తాయని’  అన్నారు.
ఈ ఇంటర్వ్యూలో అదానీ మాట్లాడిన వార్తను IBEF తమ వెబ్‌సైట్‌లో షేర్ చేసింది. ఐతే IBEF షేర్ చేసిన ఈ క్లిప్‌ను తప్పుగా అర్ధం చేసుకొని, ‘అదానీ సంవత్సరానికి లక్ష కోట్లు టాక్స్ కడుతున్నాడంటూ’ వాదిస్తున్నారు. పైగా IBEF షేర్ చేసిన ఈ న్యూస్ క్లిప్‌లో ఈ వార్తలో తప్పులుంటే తమకు సంబంధంలేదని ఒక వివరణ కూడా రాసింది.
అసలు దేశానికి  ఎక్కువ పన్నులు చెల్లిస్తున్న కంపెనీలు ఏవి?
ఈ కథనంలో చెప్తున్నటు Ace Equity అనే సంస్థ నివేదిక ప్రకారం 2022 సంవత్సరంలో కనీసం రూ. 5000 కోట్ల టాక్స్ కట్టిన కంపెనీలు 15 ఉన్నాయి. పొతే మొత్తం 60 కంపెనీలు 1000 కోట్లకు పైగా టాక్స్ కట్టాయి.
ఇందులలో ముకేష్ అంబానీకి చెందిన రిలయన్స్ సంస్థలు అత్యధికంగా 16,297 కోట్లు టాక్స్ చెల్లించగా. ఆ తరవాతి స్థానంలో  13,382 కోట్లతో స్టేట్ బ్యాంక్ ఆఫ్ ఇండియా (SBI) నిలిచింది. 13,238 కోట్లతో TCS మూడో స్థానంలో ఉంది. HDFC బ్యాంక్, వేదాంత, JSW స్టీల్, IOC, మొదలైన కంపెనీలు ఆ తరవాతి స్థానాల్లో ఉన్నాయి.
ఐతే ఇక్కడ గమనించాల్సిన విషయం కనీసం రూ. 5000 కోట్ల టాక్స్ కడుతున్న ఈ 15 కంపెనీల లిస్ట్‌లో అదానీ సంస్థలు లేవు.
టాప్ 500 కంపెనీలు ప్రభుత్వానికి చెల్లిస్తున్న టాక్స్‌లకు సంబంధించి రాసిన ఈ కథనం ప్రకారం 2022లో వివిధ రంగాలలో అదానీ గ్రూపుకి చెందిన ఏడు లిస్టెడ్ కంపెనీలు సుమారు 4000కోట్ల రూపాయల టాక్స్ కట్టాయి. అదానీ ప్రభుత్వానికి కట్టే టాక్స్‌లకు సంబంధించి పలు వార్తా సంస్థలు రాసిన కథనాలు ఇక్కడ మరియు ఇక్కడ చూడొచ్చు.
అదాని ఎందుకు టాక్స్ తక్కువ కడుతున్నాడు:
భారత దేశ కార్పోరేట్ చట్టాల ప్రకారం కార్పొరేట్ టాక్స్ అనేది కంపెనీల మార్కెట్ క్యాపిటలైజేషన్‌పై కాకుండా, అవి ఆర్జించిన లాభాలపై విధిస్తారు. ఐతే ఈ కథనం ప్రకారం అదానీకి చెందిన ఏడు లిస్టెడ్ కంపెనీలు పెద్దగా లాభాలను ఆర్జించట్లేదని, అందుకే అదానీ గ్రూప్ సంస్థలు భారత ప్రభుత్వానికి ఎక్కువ టాక్స్ చెల్లించడం లేదని ఈ కథనంలో పేర్కొన్నారు.
ఉదాహారణకి అదానీకి చెందిన Adani Enterprises Ltd & Adani Ports and SEZ Ltd కంపెనీల 2021-22 వార్షిక నివేదికలు పరిశీలిస్తే, Adani Enterprises Ltd సంస్థ ఆ సంవత్సరం 477 కోట్లు రూపాయలు టాక్స్ చెల్లించగా, Adani Ports and SEZ Ltd సంస్థ 746 కోట్లు టాక్స్ చెల్లించింది.
ఈ లెక్కన చుస్తే అదానీకి చెందిన ఏడు లిస్టెడ్ కంపెనీలు మొత్తం కలిపి ప్రభుత్వానికి చెల్లించిన టాక్స్ విలువ 5000 కోట్ల కన్నా తక్కువే ఉంటుందని పైన చేసిన వాదన నిజమని రుజువైంది.
దేశ GDPలో కార్పొరేట్ టాక్స్ వాటా ఎంత?
ఇటీవల ప్రవేశపెట్టిన బడ్జెట్ లెక్కల ప్రకారం 2022-23 (RE) సంవత్సరంలో కార్పొరేట్ టాక్స్‌ల ద్వారా ఆర్జించింది 8.35లక్షల కోట్లు. మొత్తం GDPలో ఈ వాటా 3% కన్నా తక్కువే. అంతకు ముందు సంవత్సరం 2021-22(Actuals) 7.12 లక్షల కోట్లతో మొత్తం GDPలో 3.01% వాటాను నమోదు చేసింది. అంటే భారత దేశ GDPలో కార్పొరేట్ టాక్స్‌ల వాటా సుమారు 3% ఉంటూ వస్తుంది.
అలాగే కేంద్ర ప్రభుత్వానికి వివిధ టాక్స్‌ల ద్వారా వచ్చే రెవెన్యూ ఆదాయంలో కార్పొరేట్ టాక్స్ వాటా 30% కన్నా తక్కువే ఉంది. 2022-23 సంవత్సరంలో కేంద్ర ప్రభుత్వం మొత్తం 30లక్షల కోట్లకు పైచిలుకు వివిధ టాక్స్‌ల రూపంలో ఆర్జించగా, ఇందులో కార్పొరేట్ టాక్స్‌ల వాటా 27.4% (8.35 లక్షల కోట్లు). అంతకు ముందు సంవత్సరం 2021-22లో కూడా ఈ వాటా (26.3%) ఇంచు మించు అంతే వుంది. దీన్ని బట్టి, కేవలం కార్పొరేట్ సంస్థలు కట్టే టాక్స్‌ల వల్లే భారత ఆర్ధిక వ్యవస్థ నడుస్తుందన్న వాదనలో కూడా కరెక్ట్ కాదని స్పష్టమవుతుంది.
చివరగా, అదానీ సంస్థలు ప్రభుత్వానికి ఏటా లక్ష కోట్ల టాక్స్ చెల్లిస్తున్నాయన్న వాదన పూర్తిగా అవాస్తవం.


text:
వేల సంవత్సరాల తరువాత నరేంద్ర మోదీ వలన భారత దేశంలోని హిందువులు మేల్కొన్నారని అమెరికన్ ఇంటెలిజన్స్ రిపోర్ట్ ఏదీ పేర్కొనలేదు - FACTLY
Sai Krishna Muthyanolla
May 25, 2023
“వేల సంవత్సరాల తరువాత భారత దేశంలో హిందువులు మేల్కొన్నారు. వారిని మేల్కొలిపిన వారు మోదీ”, అని అమెరికా ఇంటెలిజన్స్ రిపోర్ట్ వెల్లడించిందని ఒక పోస్ట్ సోషల్ మీడియాలో బాగా షేర్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: వేల సంవత్సరాల తరువాత నరేంద్ర మోదీ వలన భారత దేశంలోని హిందువులు మేల్కొన్నారని అమెరికన్ ఇంటెలిజన్స్ తమ రిపోర్టులో వెల్లడించింది.
ఫాక్ట్ (నిజం): నరేంద్ర మోదీని, హిందువులని ఉద్దేశించి ఇటువంటి వ్యాఖ్యలు చేస్తూ అమెరికన్ ఇంటెలిజన్స్ కమ్యూనిటి ఎటువంటి రిపోర్ట్ పబ్లిష్ చేయలేదు. 2019 భారత సార్వత్రిక ఎన్నికల ప్రప్రచారంలో భాగంగా ఒక వేళ ప్రధాని నరేంద్ర మోదీ హిందు జాతీయ ఇతివృత్తాలను ఉద్దేశిస్తూ ప్రచారం చేస్తే, భారత దేశంలో మత కలహాలు చోటు చేసుకునే ఆస్కారముందని అమెరికా ఇంటెలిజన్స్ కమ్యూనిటి తమ ‘వరల్డ్ వైడ్ త్రెట్ అస్సెస్‌మెంట్ రిపోర్ట్ 2019’లో వెల్లడించింది. కానీ, వేల సంవత్సరాల తరువాత నరేంద్ర మోదీ వలన భారత దేశంలోని హిందువులు మేల్కొన్నారని పేర్కొంటూ అమెరికా ఇంటెలిజన్స్ ఎటువంటి రిపోర్ట్ పబ్లిష్ చేయలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న క్లెయిమ్ చేస్తున్నట్టు అమెరికన్ ఇంటెలిజన్స్ తమ రిపోరర్టులో నరేంద్ర మోదీ వలన వేల సంవత్సరాల తరువాత భారత దేశంలో హిందువులు మేల్కొన్నారని వెల్లడించిందా అని వెతికితే, నరేంద్ర మోదీని, హిందువులని ఉద్దేశించి అటువంటి వ్యాఖ్యలు చేస్తూ అమెరికన్ ఇంటెలిజన్స్ ఎటువంటి రిపోర్ట్ పబ్లిష్ చేయలేదని తెలిసింది.
2019 భారత సార్వత్రిక ఎన్నికల ప్రచారాలలో భాగంగా ఒక వేళ ప్రధాని నరేంద్ర మోదీ హిందూ జాతీయవాద అంశాలను ఉద్దేశిస్తూ ప్రచారం చేస్తే, భారత దేశంలో మత కలహాలు చోటు చేసుకునే ఆస్కారముందని అమెరికా ఇంటెలిజన్స్ కమ్యూనిటి తమ ‘వరల్డ్ వైడ్ త్రెట్ అస్సెస్‌మెంట్ రిపోర్ట్ 2019’లో వెల్లడించింది. నరేంద్ర మోదీ మొదటి టర్మ్ ప్రభుత్వంలో బీజేపీ అమలుపరిచిన కొన్ని విధానాల వలన బీజేపీ పాలిత రాష్ట్రాలలో మతవిద్వేషాలు తీవ్రతరం చేశాయని, హిందూ జాతీయవాద నాయకులు తాము హిందూ జాతీయవాద ప్రచారాన్ని చేయడం ద్వారా తక్కువ స్థాయి హింసను రెచ్చగొట్టి తమ మద్దతుదారులను ప్రేరిపించాలని భావించే ఆస్కారముందని అమెరికా ఇంటెలిజన్స్ కమ్యూనిటి ఈ రిపోర్టులో వెల్లడించింది.
అమెరికా ఇంటెలిజన్స్ కమ్యూనిటి ఇటీవల విడుదల చేసిన వార్షిక త్రెట్ అస్సెస్‌మెంట్ 2023 రిపోర్టులో నరేంద్ర మోదీ నాయకత్వంలో భారత దేశం గతంలో కంటే ఎక్కువగా సైనిక శక్తితో పాకిస్థాన్ కవ్వింపులకు ప్రతిస్పందించే అవకాశముందని తెలిపారు. కానీ, వేల సంవత్సరాల తరువాత నరేంద్ర మోదీ వలన భారత దేశంలో హిందువులు మేల్కొన్నారని తెలుపుతూ  అఅమెరికన్ ఇంటెలిజన్స్ ఎటువంటి రిపోర్ట్ పబ్లిష్ చేయలేదు.
చివరగా, వేల సంవత్సరాల తరువాత నరేంద్ర మోదీ వలన భారత దేశంలో హిందువులు మేల్కొన్నారని అమెరికన్ ఇంటెలిజన్స్ కమ్యూనిటి తమ రిపోర్టులో వెల్లడించలేదు.


text:
2050 నాటికి ప్రపంచమంతా హిందుత్వమయం అవుతుందని ఏ అమెరికన్ సంస్థ చెప్పలేదు - FACTLY
Sai Krishna Muthyanolla
March 28, 2023
2050 నాటికి ప్రపంచమంతా హిందుత్వమయం అవుతుందని ప్రఖ్యాత అమెరికా సర్వే సంస్థ ఇగ్నోయిస్ చెప్పిందంటున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా ఆ వార్తకు సంబంధించి నిజమేంటో చూద్దాం.
క్లెయిమ్: 2050 నాటికి ప్రపంచమంతా హిందుత్వమయం – అమెరికా సర్వే సంస్థ ఇగ్నోయిస్
ఫాక్ట్(నిజం): ఇగ్నోయిస్ పేరుగల ఒక అమెరికన్ సర్వే సంస్థ ఉన్నట్టు ఎటువంటి సమాచారం లేదు. వేరే ఇతర ప్రముఖ సర్వే సంస్థలు కూడా 2050 నాటికి ప్రపంచమంతా హిందుత్వమయం అవుతుందని ఎటువంటి నివేదిక విడుదల చేయలేదు. పోస్టులో షేర్ చేసిన వార్త పూర్తిగా కల్పితం.  ఐతే గతంలో ప్యూ రీసెర్చ్ సెంటర్ ప్రపంచవ్యప్తంగా మతాలపై చేసిన సర్వే ప్రకారం 2050 కల్లా హిందూ మతం ప్రపంచంలో మూడో అతి పెద్ద మతంగా అవతరిస్తుంది. కాకపోతే 2010 -50 మధ్య కాలంలో హిందూ మతాన్ని ఆచరించే వారి సంఖ్యలో పెద్దగా మార్పు మాత్రం ఉండదని ఈ సర్వే తేల్చింది. కావున పోస్టు ద్వారా చెప్పేది తప్పు.
పోస్టులో షేర్ చేసిన ఈ వార్తకు సంబంధించి సమాచారం కోసం ఇంటర్నెట్‌లో వెతకగా, ఇగ్నోయిస్ పేరుగల ఒక అమెరికన్ సర్వే సంస్థ గురించి మాకు ఎటువంటి సమాచారం దొరకలేదు.
అసలు 2050 నాటికి ప్రపంచమంతా హిందుత్వమయం అవుతుందని ఏదైనా ప్రఖ్యాత సంస్థ వెల్లడించినట్టు కూడా ఎటువంటి వార్తా కథనాలు గానీ నివేదికలు గానీ లేవు.
సాధారణంగా పోస్టులో చెప్తున్నట్టు ఏదైనా సంస్థ ఇలాంటి వ్యాఖ్యలు/నివేదికలు చేస్తే, మీడియా రిపోర్ట్ చేస్తుంది. కాని మాకు ఈ విషయమై ఎలాంటి మీడియా కథనాలు లభించలేదు.
2050 నాటికి హిందూ మతం ప్రపంచంలో మూడవ అతిపెద్ద మతంగా అవతరిస్తుంది :
ఐతే ప్రపంచ జనాభాను అంచనా వేస్తూ కొన్ని ప్రముఖ సంస్థలు రీసెర్చ్ నిర్వహించాయి. ఈ అంశానికి సంబంధించి ప్యూ రీసెర్చ్ సెంటర్ గతంలో విడుదల చేసిన రీసెర్చ్ వివరాల ప్రకారం 2050 నాటికి హిందూ మతం ప్రపంచంలో మూడవ అతిపెద్ద మతంగా అవతరిస్తుందని అంచనా వేసింది. సంతానోత్పత్తి రేట్లు, యువత జనాభా పెరుగుదలలో పోకడలు మరియు మత మార్పిడి గణాంకాలను పరిగణించి ప్యూ ఈ అంచనాలు వేసింది.
ఈ అంచనా ప్రకారం 2050 కల్లా ప్రపంచవ్యాప్తంగా హిందూ జనాభా 34% పెరుగుదలతో 1.4 బిలియన్లకు చేరుకుంటుంది. ఐతే 2050లో మొత్తం ప్రపంచ జనాభాలో హిందూ మతాన్ని ఆచరించే వారి సంఖ్య 14.9% ఉంటుందని ఈ సర్వే తెలిపింది.
ఐతే ప్యూ రీసెర్చ్ ప్రకారం 2050లో ప్రపంచ జనాభాలో క్రైస్తవులు మరియు ముస్లింల సంఖ్యే ఎక్కువగా ఉంటుందని తేల్చింది. 2050 నాటికి ముస్లింలు 30% (2.8 బిలియన్లు) మరియు క్రైస్తవులు 31% (2.9 బిలియన్లు) ఉంటుందని నివేదిక అంచనా వేసింది. ఇదే ట్రెండ్ కొనసాగితే 2070 కాళ్ళ ఇస్లాం ప్రపంచంలో అత్యంత ఎక్కువ మంది ఆచరించే మతంగా నిలుస్తుందని కూడా అంచనా వేసింది.
వరల్డ్ ఎకనామిక్ ఫోరమ్ కూడా గతంలో ప్యూ రీసెర్చ్ రిపోర్ట్ ఆధారంగా ఒక నివేదిక విడుదల చేసింది. 2010 – 2050 మధ్య కాలంలో హిందువుల సంఖ్య 400 మిలియన్లు పెరుగుతుందని,  రాబోయే దశాబ్దాలలో ప్రపంచ జనాభాలో హిందువుల సంఖ్యలో పెద్దగా మార్పు ఉండదని ఈ నివేదికలో పేర్కొంది.
చివరగా, 2050 నాటికి ప్రపంచమంతా హిందుత్వమయం అవుతుందని ఏ అమెరికన్ సంస్థ తేల్చలేదు.


text:
ఆర్.బీ.ఐ రిలీజ్ చేసిన సెలవుల లిస్టులోని అన్ని సెలవులు ఒకే రాష్ట్రంలో వర్తించవు - FACTLY
Sai Krishna Muthyanolla
December 31, 2019
2020 జనవరిలో బ్యాంకులకు 16 రోజు సెలవులు ఉన్నాయని చెప్తూ ఒక పోస్ట్ ని సోషల్ మీడియాలో కొందరు షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
2020 జనవరిలో బ్యాంకులకు 16 రోజు సెలవులు.
ఫాక్ట్ (నిజం): ఆర్.బీ.ఐ రిలీజ్ చేసిన సెలవుల లిస్టు ప్రకారం జనవరిలో 16 రోజులు [శనివారాలు (రెండవ మరియు నాల్గవ శనివారాలు) మరియు ఆదివారాలు కలుపుకొని)] సెలవులు ఉన్నాయి. కానీ, అన్ని సెలవులు అన్ని రాష్ట్రాల్లో వర్తించవు. కావున పోస్ట్ లో ‘బ్యాంకులకు 16 రోజులు సెలవులు’ అని చెప్తూ తప్పుదోవ పట్టిస్తున్నారు.
ఆర్.బీ.ఐ రిలీజ్ చేసిన సెలవుల లిస్టుని వారి వెబ్ సైట్ లో చూడవొచ్చు. ఆ లిస్టు ప్రకారం జనవరిలో 16 రోజులు [శనివారాలు (రెండవ మరియు నాల్గవ శనివారాలు) మరియు ఆదివారాలు కలుపుకొని)] సెలవులు ఉన్నాయి. కానీ, సరిగ్గా గమనిస్తే, అన్ని సెలవులు అన్ని రాష్ట్రాల్లో వర్తించవని చూడవొచ్చు. శని, ఆదివారలు కాకుండా ఆర్.బీ.ఐ ఇచ్చిన పది రోజుల సెలవుల్లో కేవలం గరిష్టంగా చెన్నయ్ లో నాలుగు రోజులు సెలవులు ఉన్నాయి. హైదరాబాద్ లో అయితే ఒక్క రోజు మాత్రమే  సెలవు ఉన్నట్టు లిస్టు లో చూడవొచ్చు. అలానే, మిగితా ప్రదేశాల్లో కూడా ఇచ్చిన పది రోజుల్లో ఏవి వర్తిస్తాయో చూడవొచ్చు.
ఈ లిస్టు ప్రకారం ఒక ప్రదేశం లోని బ్యాంకుల్లో గరిష్టంగా పది రోజులు సెలవులుంటే (శని, ఆది వారాలు కలుపుకొని) ఇంకొన్ని చోట్ల కేవలం ఆరు రోజులు (అవి అన్ని శని, ఆది వారాలే) మాత్రమే సెలవులు ఉన్నాయి.
చివరగా, ఆర్.బీ.ఐ రిలీజ్ చేసిన సెలవుల లిస్టులోని అన్ని సెలవులు ఒకే రాష్ట్రంలో వర్తించవు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 31, 2019


text:
2020 తో పోల్చుకుంటే 2021లో నిత్యావసర వస్తువుల ధరలలో పెద్దగా తేడా లేదు - FACTLY
Sai Krishna Muthyanolla
February 24, 2021
2020లోని పలు నిత్యావసర వస్తువుల ధరలని 2021 ధరలతో పోల్చుతూ, 2021లో నిత్యావసర వస్తువుల ధరలు గణనీయంగా పెరిగాయని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: 2020తో పోల్చుకుంటే 2021లో నిత్యావసర వస్తువుల ధరలు గణనీయంగా పెరిగాయి.
ఫాక్ట్ (నిజం): నిజానికి 2020తో పోల్చుకుంటే 2021లో నిత్యావసర వస్తువుల ధరలలో పెద్దగా పెరగలేదు. 2020లోని ధరలతో పోల్చినప్పుడు 2021లో కొన్ని నిత్యావసర వస్తువుల ధరలు పెరిగాయి, ఇంకొన్ని వస్తువుల ధరలు తగ్గాయి, కాకపోతే 2020 మరియు 2021 ధరలకు పెద్ద తేడా ఐతే ఏమి లేదు. ఈ పోస్టులో 2021వ సంవత్సరానికి సంబంధించిన నిత్యావసర వస్తువుల ధరలు చాలా ఎక్కువ చేసి చూపించారు, అలానే 2020లోని ధరలను తక్కువ చేసి చూపించారు. కావున పోస్టు ద్వారా చెప్పేది తప్పు.
దేశంలో నిత్యావసర వస్తువుల కొరత రాకుండా మరియు నిత్యావసరాల వస్తువుల ధరలు నియంత్రణలో ఉండే విధంగా తగిన చర్యలు తీసుకోవడానికి వీలుగా డిపార్టుమెంటు అఫ్ కన్స్యూమర్ అఫైర్స్ లోని ప్రైస్ మోనిటరింగ్ డివిజన్ దేశం లోని 115 మార్కెట్ సెంటర్లలో బియ్యం,చెక్కర, నూనే, పలు రకాల పప్పులు మొదలైన 22 నిత్యావసరాల వస్తువుల రోజువారి రిటైల్ మరియు హోల్ సేల్ ధరలను మానిటర్ చేస్తుంది. ఈ వెబ్సైటులో నుండి 2020 సంవత్సరంలో దేశంలోని అన్ని మార్కెట్ సెంటర్లలోని నెల చివరి ధరలను సేకరించి వాటి  సగటును లెక్కించాము, ఇంకా 2021లో జనవరి నెల చివరి  ధరలను సేకరించి వాటి  సగటును లెక్కించాము. ధరలు సమాచారం కింది టేబుల్ లో చూడొచ్చు. ఐతే కేంద్ర ప్రభుత్వం మానిటర్  చేసే నిత్యావసరాల వస్తువులలో చింతపండు మరియు కారం లేవు. కావున వీటికి సంబంధించిన ధరలు ఇందులో ప్రస్తావించలేదు.
2020లోని ధరలతో పోల్చినప్పుడు 2021లో కొన్ని నిత్యావసర వస్తువుల ధరలు పెరిగాయి, ఇంకొన్ని వస్తువుల ధరలు తగ్గాయి, కాకపోతే 2020 మరియు 2021 ధరలకు పెద్ద వ్యత్యాసం ఐతే ఏమి లేదు. సాధారణంగా ప్రతి సంవత్సరం నిత్యావసర వస్తువుల ధరలు ద్రవ్యోల్బణం కారణంగా పెరుగుతూ తగ్గుతూ ఉంటాయి.
2021కి సంబంధించి పోస్టులో చెప్తున్న ధరలకి, ఆ సంవత్సరంలోని అసలు ధరలకి చాలా వ్యత్యాసం ఉంది. పోస్టులో 2021 ధరలను చాలా ఎక్కువ చేసి చూపించారు. ఉదాహరణకి 2021లో kg సెనగ పప్పు ధర రూ. 70 కాగా పోస్టులో మాత్రం దీనిని రూ. 140గా చూపించారు, 2021లో kg గోధుమ పిండి ధర రూ.30 కాగా పోస్టులో మాత్రం దీనిని  రూ. 55గా చూపించారు. అదేవిధంగా 2020 ధరలు కొంచెం తక్కువ చేసి చూపించినప్పటికీ  ఒక మూడు వస్తువులు (కండి పప్పు, పెసరు పప్పు, బెల్లం) తప్ప మిగతా వాటి అసలు ధరలకి, పోస్టులో చెప్తున్న ధరలకి పెద్ద వ్యత్యాసం లేదు. వీటన్నిటి బట్టి పోస్టులో తమకు అనుకూలంగా 2021లో నిత్యావసర ధరలను పెంచి మరియు 2020లోని ధరలను తగ్గించి పోల్చినట్టు అర్ధమవుతుంది.
చివరగా, 2020 తో పోల్చుకుంటే 2021లో నిత్యావసర వస్తువుల ధరలలో పెద్దగా వ్యత్యాసం లేదు.

created: February 24, 2021


text:
తమిళనాడు స్థానిక సంస్థల ఎన్నికల ఫలితాలలో బీజేపీ మూడో స్థానంలో లేదు, ఈ వాదన తప్పు - FACTLY
Sai Krishna Muthyanolla
February 25, 2022
ఇటీవల 23 ఫిబ్రవరి 2022న తమిళనాడు లోకల్ బాడీ ఎన్నికల ఫలితాలు విడుదల అయ్యాయి. ఈ నేపథ్యంలో ఈ ఫలితాల ద్వారా రాష్ట్రంలో బీజేపీ మూడో అతిపెద్ద పార్టీగా అవతరించిందని చెప్తున్న పోస్టు ఒకటి సోషల్ మీడియాలో విస్తృతంగా షేర్ అవుతుంది. ఈ ఎన్నికల్లో బీజేపీకి 31% ఓట్లు పడ్డాయని క్లెయిమ్ చేస్తున్న మరొక పోస్టు కూడా సోషల్ మీడియాలో విస్తృతంగా షేర్ అవుతుంది. ఈ కథనం ద్వారా ఆ పోస్టులలో చెప్తున్నదానికి సంబంధించి నిజమేంటో చూద్దాం.
క్లెయిమ్: తమిళనాడు లోకల్ బాడీ ఎన్నికల్లో బీజేపీ మూడో అతిపెద్ద పార్టీగా అవతరించింది; ఈ ఎన్నికల్లో బీజేపీకి 31% ఓట్లు వచ్చాయి.
ఫాక్ట్ (నిజం): తమిళనాడు రాష్ట్ర ఎన్నికల సంఘం ప్రకారం, మొత్తం 12838 వార్డులకు (కార్పొరేషన్/ మున్సిపాలిటీ/టౌన్ పంచాయతీ) గాను బీజేపీ 308 స్థానాలతో నాలుగో  స్థానంలో నిలిచింది. ఒకవేళ ఇండిపెండెంట్లను కూడా పరిగణలోకి తీసుకుంటే బీజేపీ ఐదో స్థానికి పడిపోతుంది. ఎందుకంటే ఇండిపెండెంట్లు మొత్తం 1945 వార్డులతో కాంగ్రెస్ మరియు బీజేపీ కన్నా ముందున్నారు. కావున పోస్టు ద్వారా చెప్పేది తప్పు.
ఇటీవల తమిళనాడులో జరిగిన స్థానిక సంస్థల ఎన్నికల ఫలితాలకు సంబంధించి రాష్ట్ర ఎన్నికల సంఘం వెబ్సైటులో ఏ వార్డు నుండి ఎవరు గెలిచారు మరియు మొత్తంగా ఏ పార్టీ ఎన్ని వార్డులు గెలిచాయి అన్న సమాచారాన్ని మాత్రమే అందుబాటులో ఉంచింది.
ఐతే  ఏ పార్టీకి ఎంత శాతం వోట్లు పోల్ అయ్యాయి అన్న సమాచారాన్ని ఎన్నికల సంఘం ఇంకా (24 ఫిబ్రవరి 2022 వరకు) వెల్లడించలేదు. కాబట్టి పోస్టులో క్లెయిమ్ చేస్తునట్టు బీజేపీ 31% వోట్లు వచ్చాయన్న వాదన తప్పు.
ఎన్నికల సంఘం వెబ్‌సైట్‌లోని సమాచారం ప్రకారం, బీజేపీ మొత్తం 1374 కార్పొరేషన్ వార్డులకు గాను 22 వార్డుల్లో గెలుపొందింది. అలాగే 2843 మున్సిపల్ వార్డులకు గాను 56, మొత్తం 7621 టౌన్ పంచాయతీ వార్డులకు గాను 230 స్థానాల్లో బీజేపీ విజయం సాధించింది. అంటే అన్ని లోకల్ బాడీ వార్డులకు గాను 308 వార్డులు గెలుచుకుంది.
ఐతే కేవలం పార్టీలను పరిగణలోకి తీసుకొని, మొత్తంగా గెలిచిన వార్డుల సంఖ్యను బట్టి చూస్తే, బీజేపీ రాష్ట్రంలో నాలుగో అతిపెద్ద పార్టీగా ఉంది. మొదటి మూడు స్థానాలలో DMK, AIADMK మరియు INC ఉన్నాయి.
ఎన్నికలు రద్దు అయినా లేదా వాయిదా వేయబడ్డ స్థానాలు తీసేస్తే, మిగతా 12818 స్థానాలలో  7701 వార్డులు గెలిచి అనగా 60.08% శాతంతో డీఎంకే మొదటి స్థానంలో ఉంది. 2008 వార్డులతో అన్నాడీఎంకే 15.7% తదుపరి స్థానంలో ఉండగా, 592 వార్డులతో 4.62% విజయ శాతంతో INC మూడవ స్థానంలో నిలిచింది. 308 వార్డులను గెలుచుకోవడం ద్వారా 2.4% గెలుపు శాతంతో బీజేపీ నాల్గవ అతిపెద్ద వ్యక్తిగత పార్టీగా నిలిచింది.
ఒకవేళ ఇండిపెండెంట్లను కూడా పరిగణలోకి తీసుకుంటే బీజేపీ ఐదో స్థానికి పడిపోతుంది. ఎందుకంటే ఇండిపెండెంట్లు మొత్తం 1945 వార్డులతో కాంగ్రెస్ మరియు బీజేపీ కన్నా ముందున్నారు. ఈ ఎన్నికలకు సంబంధించిన వార్తా కథనాలు కూడా ఇదే విషయాన్నీ దృవీకరిస్తున్నాయి.
చివరగా, తమిళనాడు స్థానిక సంస్థల ఎన్నికల ఫలితాలలో బీజేపీ మూడో స్థానంలో లేదు, ఈ వాదన తప్పు.

created: February 25, 2022


text:
2023 తెలంగాణ అసెంబ్లీ ఎన్నికల తర్వాత బీఆర్ఎస్ పార్టీ ఎమ్మెల్యేలు పాడి కౌశిక్ రెడ్డి, తెల్లం వెంకట్రావు కాంగ్రెస్ పార్టీలో చేరుతున్నట్టు పాత ఫోటోలని షేర్ చేస్తున్నారు - FACTLY
Sai Krishna Muthyanolla
December 4, 2023
2023 తెలంగాణ అసెంబ్లీ ఎన్నికల కౌంటింగ్ 3 డిసెంబర్ 2023 నాడు ముగిసింది. ఈ ఎన్నికల్లో కాంగ్రెస్ పార్టీ విజయం సాధించింది. అయితే ఈ సందర్భంగా, భారత రాష్ట్ర సమితి (బీఆర్ఎస్) పార్టీకి చెందిన ఎమ్మెల్యేలు పాడి కౌశిక్ రెడ్డి, తెల్లం వెంకట్రావు తమ పార్టీని విడిచి కాంగ్రెస్ పార్టీలో చేరుతున్నారు అని, వీళ్లిద్దరు కాంగ్రెస్ నాయకుడు రేవంత్ రెడ్డితో కలిసి ఉన్న రెండు ఫోటోలను సోషల్ మీడియాలో షేర్ చేస్తున్నారు (ఇక్కడ, ఇక్కడ). ఇందులో ఎంత నిజం ఉందో ఈ ఆర్టికల్ ద్వారా చూద్దాం.
క్లెయిమ్: బీఆర్ఎస్ పార్టీ ఎమ్మెల్యేలు పాడి కౌశిక్ రెడ్డి, తెల్లం వెంకట్రావు కాంగ్రెస్ పార్టీలో చేరడానికి రేవంత్ రెడ్డిని కలిసిన ఫోటోలు.
ఫాక్ట్(నిజం): వైరల్ అవుతున్న ఈ రెండు ఫోటోలు పాతవి. కౌశిక్ రెడ్డి రేవంత్ రెడ్డితో ఉన్న ఫోటో జూన్ 2021లో వాళ్ళు కలిసినప్పటిది. తాను గతంలో కాంగ్రెస్ పార్టీలో ఉన్నప్పటి పాత ఫోటోలు ఇప్పుడు వైరల్ చేస్తున్నారు అని  తెల్లం వెంకట్రావు చెప్పారు. 4 డిసెంబర్ 2023 నాటికి పాడి కౌశిక్ రెడ్డి, తెల్లం వెంకట్రావు బీఆర్ఎస్ పార్టీని వదిలి కాంగ్రెస్ పార్టీలో చేరుతున్నట్టు ఎక్కడా రిపోర్ట్ అవ్వలేదు. వాళ్లిద్దరూ కూడా ఈ వార్తలని ఖండించారు. కావున పోస్టులో చేస్తున్న క్లెయిమ్ తప్పు.
అసలు ఈ సమాచారం వెనుక ఉన్న వాస్తవాలను తనిఖీ చేయడానికి తగిన కీవర్డ్స్ ఉపయోగించి ఇంటర్నెట్లో వెతికితే, ఈ నాయకులు ఇద్దరు బీఆర్ఎస్ పార్టీని వీడి కాంగ్రెస్ పార్టీలో 04 డిసెంబర్ 2023 నాటికి చేరలేదు అని అర్థం అయ్యింది.
పాడి కౌశిక్ రెడ్డి ఫోటో:
పాడి కౌశిక్ రెడ్డి కాంగ్రెస్ నాయకుడు రేవంత్ రెడ్డితో ఉన్న ఈ ఫోటోని రెవెర్స్ ఇమేజ్ సెర్చ్ చేసి చూస్తే, ఇది జూన్ 2021 నాటి ఫోటో అని తెలిసింది. 28 జూన్ 2021 నాడు రేవంత్ రెడ్డి తన Xలో ఈ ఫోటోని పోస్టు చేశారు. ఈ పోస్టు వివరణలో “Thank you @KaushikReddyP9 for the warm wishes.” అని రేవంత్ రెడ్డి రాశారు.
Thank you @KaushikReddyP9 for the warm wishes. pic.twitter.com/40fMgOexQi
ఇది ఇలా ఉంచితే, ఇవాళ, అనగా 4 డిసెంబర్ 2023 నాడు పాడి కౌశిక్ రెడ్డి, తన Facebookలో ఒక ప్రెస్ మీట్ లైవ్ స్ట్రీమ్ చేశారు.తనని MLAగా  గెలిపించినందుకు ప్రజలకు ధన్యవాదాలు తెలపడాన్ని మనం ఈ లైవ్ స్ట్రీమ్ వీడియోలో చూడవచ్చు.  ఇదే ప్రెస్ మీట్‌లో తను మాట్లాడుతూ రేవంత్ రెడ్డితో తను దిగిన ఒక పాత ఫోటోలు సోషల్ మీడియాలో షేర్ చేసి, తను కాంగ్రెస్‌లో చేరాడు అని తప్పుడు ప్రచారం చేస్తున్నారు అని క్లారిటీ ఇచ్చారు. ఇది ఫేక్ అని, దీన్ని ఎవరూ నమ్మొద్దు అని చెప్పారు.
తెల్లం వెంకట్రావు ఫోటో:
ఈ ఫోటో గురించి ఇంటర్నెట్లో వెతకగా, తాను బీఆర్ఎస్ పార్టీని వీడి కాంగ్రెస్ పార్టీలో చేరాడు అని సోషల్ మీడియాలో వస్తున్న వార్తలని తెల్లం వెంకట్రావు కొట్టి పారేశారు అని తెలిసింది. దాని గురించి TV9 చేసిన వార్తా కథనాన్ని మీరు ఇక్కడ చూడవచ్చు.
తను కాంగ్రెస్‌లో చేరాడు అని చెప్పి వస్తున్న వార్తలు “దుష్ప్రచారాలు” అని, తాను గతంలో కాంగ్రెస్ పార్టీలో ఉన్నప్పటి పాత ఫోటోలు ఇప్పుడు వైరల్ చేస్తున్నారు అని  తెల్లం వెంకట్రావు చెప్పారు.
చివరిగా, 2023 తెలంగాణ అసెంబ్లీ ఎన్నికల తర్వాత బీఆర్ఎస్ పార్టీ ఎమ్మెల్యేలు పాడి కౌశిక్ రెడ్డి, తెల్లం వెంకట్రావు కాంగ్రెస్ పార్టీలో చేరుతున్నట్టు పాత ఫోటోలని షేర్ చేస్తున్నారు.

created: December 4, 2023


text:
దుబాయ్ లోని బుర్జ్ ఖలీఫాను ఇజ్రాయిల్ దేశ జాతీయ జెండా ప్రతిబింబించేలా వెలిగించలేదు - FACTLY
Sai Krishna Muthyanolla
August 17, 2020
దుబాయ్ లోని బుర్జ్ ఖలీఫాను ఇజ్రాయెల్ దేశ జాతీయ జెండా ప్రతిబింబించేలా లైట్స్ తో వెలిగించారని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. ఈ పోస్టులో దీనికి సంబంధించిన ఒక ఫోటోని కూడా షేర్ చేసారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: దుబాయ్ లోని బుర్జ్ ఖలీఫాను ఇజ్రాయెల్ దేశ జాతీయ జెండా ప్రతిబింబించేలా లైట్స్ తో వెలిగించారు.
ఫాక్ట్(నిజం): ఈ విషయానికి సంబంధించి ఎటువంటి వార్తా కథనాలు మాకు దొరకలేదు. బుర్జ్ ఖలీఫాకు సంబంధించిన అధికారిక సోషల్ మీడియా అకౌంట్స్ లో కూడా ఇజ్రాయిల్ దేశ జాతీయ జెండా ప్రతిబింబించేలా లైట్స్ తో వెలిగించిన ఫోటో కాని వీడియో కాని మాకు కనిపించలేదు. దీన్నిబట్టి పోస్టులో షేర్ చేస్తున్న ఫోటో డిజిటల్ గా ఎడిట్ చేసిన ఫోటో అని చెప్పొచ్చు. కావున పోస్టు ద్వారా చెప్పేది తప్పు.
సాధారణంగా ఏదైనా సందర్భాన్ని పురస్కరించుకొని ప్రత్యేకంగా బుర్జ్ ఖలీఫాను వెలిగించినప్పుడు దానికి సంబంధించిన ఫోటోలు కాని వీడియోస్ కాని బుర్జ్ ఖలీఫాకు సంబంధించిన అధికారిక సోషల్ మీడియా అకౌంట్స్ లో (ఫేస్‌బుక్, ఇన్స్టాగ్రామ్, ట్విట్టర్) పోస్ట్ చేస్తూ వుంటారు. ఐతే మేము బుర్జ్ ఖలీఫాకి సంబంధించిన అన్ని సోషల్ మీడియా అకౌంట్స్ లో వెతకగా, బుర్జ్ ఖలీఫాను ఇజ్రాయిల్ దేశ జాతీయ జెండా ప్రతిబింబించేలా లైట్స్ తో వెలిగించిన ఫోటో కాని వీడియో కాని మాకు కనిపించలేదు. మరియు దీనికి సంబంధించిన వార్తా కథనం కూడా మాకు దొరకలేదు. ఇటీవలే స్వతంత్ర దినోత్సవం జరుపుకున్న ఇండియా మరియు పాకిస్తాన్ దేశ జాతీయ జెండాలు ప్రతిబింబించేలా బుర్జ్ ఖలీఫాను లైట్స్ తో వెలిగించారు. దీన్నిబట్టి పోస్టులో షేర్ చేస్తున్న ఫోటో డిజిటల్ గా ఎడిట్ చేసిన ఫోటో అని చెప్పొచ్చు.
పోస్టులో ఉన్న ఫోటోని Yandex లో రివర్స్ ఇమేజ్ సెర్చ్ చేయగా అచ్చం ఇలాంటిదే ఒక బుర్జ్ ఖలీఫా ఫోటో ఒకటి మాకు కనిపించింది. ఐతే ఈ ఫోటోలో బుర్జ్ ఖలీఫా పై ఇజ్రాయిల్ జెండా లేదు. దీన్నిబట్టి ఇజ్రాయిల్ జెండా ఫోటోషాప్ లాంటి ఒక టూల్ ద్వారా డిజిటల్ గా జత చేసి ఉంటారు అని చెప్పొచ్చు.
ఇటీవలే UAE మరియు ఇజ్రాయిల్ మధ్య 13 ఆగస్టు 2020న జరిగిన శాంతి ఒప్పందం నేపధ్యంలో ఇలాంటి వార్తలు సోషల్ మీడియాలో విస్తృతంగా షేర్ చేస్తున్నారు.
చివరగా, బుర్జ్ ఖలీఫాను ఇజ్రాయెల్ దేశ జాతీయ జెండా ప్రతిబింబించేలా లైట్స్ తో వెలిగించలేదు.


text:
ఇండియాలో ఇప్పటివరకు ఒక్క కొరోనా వైరస్ కేసు కూడా నమోదు కాలేదు. ‘గాంధీ హాస్పిటల్ లో నలుగురు మృతి’ అనేది ఫేక్ మెసేజ్ - FACTLY
Sai Krishna Muthyanolla
January 28, 2020
‘అలర్ట్ అలర్ట్ కరోనా వైరస్ చాలా స్పీడ్ గా వ్యాపిస్తుంది గాంధీ హాస్పిటల్ లో వందకు పైగా కేసులు నమోదయ్యాయి నలుగురు మృతి చెందినట్లు వైద్యులు తెలిపారు ఈ వైరస్ చైనా నుంచి భారత్ కు వ్యాపించినట్లు నిపుణులు చెబుతున్నారు’ అని ఉన్న ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
గాంధీ హాస్పిటల్ లో వందకు పైగా కొరోనా వైరస్ కేసులు నమోదయ్యాయి, నలుగురు మృతి చెందారు.
ఫాక్ట్ (నిజం): ఇప్పటివరకు భారతదేశంలో ఎక్కడా కూడా ఒక్క కొరోనా వైరస్ కేసు నమోదు కాలేదు. కేవలం అనుమానంతో ముందు జాగ్రత్త చర్యగా కొందరిని హాస్పిటల్ లో అడ్మిట్ చేసారు. కావున పోస్ట్ లో చెప్పింది తప్పు.
హైదరాబాద్ లో కొరోనా వైరస్ కేసుల గురించి ఫీవర్ హాస్పిటల్ సూపరింటెండెంట్ డాక్టర్ శంకర్ మీడియాతో మాట్లాడుతూ – ‘కొరోనా వైరస్ ఉండొచ్చనే అనుమానంతో ఇంతకు ముందు ఐదుగురు, ఈ రోజు ముగ్గురు ఫీవర్ హాస్పిటల్ లో జాయిన్ అయ్యారు. ముందు ఐదుగురులో కొరోనా వైరస్ ఉన్నట్టు ఎవరికీ కూడా నిర్ధారించబడలేదు. ఈరోజు జాయిన్ అయిన వారు చైనా నుండి వచ్చినందున, వారికి ఏమైనా వ్యాధి లక్షణాలు ఉంటే, వారి సాంపిల్స్ కూడా టెస్టుకు పంపిస్తాము’ అని అన్నారు. పూర్తి ఇంటర్వ్యూ ని ఇక్కడ చూడవొచ్చు. ముందు జాగ్రత్తగా గాంధీ హాస్పిటల్ లో కూడా ఐసోలేషన్ వార్డ్ ని తాయారు చేసి ఉంచారు. అంతేకానీ, పోస్ట్ లో చెప్పినట్టు వందకు పైగా గాంధీ హాస్పిటల్ లో కొరోనా వైరస్ కేసులు నమోదు కాలేదు. నలుగురు మృతి చెందరనేది కూడా తప్పు.
కేంద్ర ఆరోగ్య శాఖ మంత్రి మాట్లాడుతూ కూడా ఇంతవరకు భారతదేశంలో ఒక్క కొరోనా వైరస్ కేసు కూడా నమోదు అవ్వలేదని తెలిపారు. కేవలం ముందు జాగ్రత్తగా అనుమానం ఉన్నవారిని హాస్పిటల్ లో జాయిన్ చేసామని చెప్పారు. 27 జనవరి 2020 వరకు టెస్ట్ చేసిన సాంపిల్స్ అన్నీ నెగటివ్ (వ్యాధి లేదు) వచ్చినట్టు కేంద్ర ఆరోగ్య శాఖ వారు ట్వీట్ చేసారు.
Novel #coronavirus update:
As on 27th Jan, 20 samples have been referred to @icmr_niv , Pune for testing.
They have all been tested NEGATIVE for #nCoV.@PMOIndia @drharshvardhan @AshwiniKChoubey @ICMRDELHI @PIB_India @DDNewslive @airnewsalerts @ANI @WHOWPRO
చివరగా, ఇండియాలో ఇప్పటివరకు ఒక్క కొరోనా వైరస్ కేసు కూడా నమోదు కాలేదు. ‘గాంధీ హాస్పిటల్ లో నలుగురు మృతి’ అనేది ఫేక్ మెసేజ్
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: January 28, 2020


text:
రాబోయే అమావాస్య సందర్భంగా భర్త క్షేమం కోరుతూ పసుపు కొమ్మును కట్టిన తాడును మెడలో వేసుకోమని చిన్న జీయర్ స్వామి చెప్పలేదు - FACTLY
Sai Krishna Muthyanolla
April 22, 2020
‘ఈరోజు సాయంత్రం లోపు పెళ్లి అయిన ఆడవారు తమ భర్త క్షేమం కోరుతూ 9 పోరలతో ఉన్న దారాన్ని పసుపు కొమ్ము కట్టి పసుపు రాసి ఆ తాడును మెడలో  వేసుకుని అమావాస్య వెళ్ళిన తర్వాత ఆ పసుపు తాడును తీసి వేయవలెను. ఎందుకు అంటే రాబోయే అమావాస్య గడ్డు అమావాస్య కనుక’ అని చిన్న జీయర్ స్వామి చెప్పినట్టు సోషల్ మీడియా లో చాలా మెసేజ్ లు చలామణీ అవుతున్నాయి. కానీ, FACTLY విశ్లేషణ లో అదొక ఫేక్ మెసేజ్ అని తేలింది. చిన్నజీయర్ స్వామి గారి అధికారిక వెబ్సైటు లో ఆ మెసేజ్ ని ఖండిస్తున్నట్లుగా వారు పెట్టారు. చిన్న జీయర్ స్వామి అలాంటి సూచనా ఏమీ జారీ చేయలేదని కూడా స్పష్టం చేసారు.
సోర్సెస్:
క్లెయిమ్: ఫేస్బుక్ పోస్ట్ (ఆర్కైవ్డ్)
ఫాక్ట్:
1. చిన్నజీయర్ స్వామీ వెబ్సైటు – https://chinnajeeyar.org/beware-of-fake-messages-on-social-media/
‘మీకు తెలుసా’  సిరీస్ లో మా వీడియోస్ మీరు చూసారా?


text:
సాయి బాబా ముస్లిం అని ఏ కోర్టూ ఉత్తర్వులు జారీ చేయలేదు; సాయి బాబా విగ్రహాన్ని తొలగిస్తున్న ఈ ఘటన 2021లో ఢిల్లీలో చోటు చేసుకుంది - FACTLY
Sai Krishna Muthyanolla
February 21, 2024
కొంతమంది వ్యక్తులు, గుడిలో నిలబడి సాయి బాబా విగ్రహాన్ని పడగొట్టిస్తున్న వీడియోను పోస్టు చేస్తూ, “సాయిబాబా ముస్లిం అని కోర్టు ఉత్తర్వులు జారీ చేయడం వల్ల, అన్ని బాబా గుళ్ళలో సాయిబాబా విగ్రహం తొలగించి, మన హిందూ దేవి దేవతల విగ్రహాలు ప్రతిష్టిస్తున్నారు” అని సోషల్ మీడియాలో షేర్ చేస్తున్నారు. దీని వెనుక ఎంత నిజముందో ఈ కథనం ద్వారా తెలుసుకుందాం.
క్లెయిమ్: సాయిబాబా ముస్లిం అని కోర్టు ఉత్తర్వులు జారీ చేయడం వల్ల, అన్ని బాబా గూళ్ళలో సాయిబాబా విగ్రహం తొలగించి, హిందూ దేవి దేవతల విగ్రహాలు ప్రతిష్టిస్తున్నారు.
ఫాక్ట్(నిజం): వైరల్ వీడియోలోని  సంఘటన 25 మార్చి 2021న దక్షిణ ఢిల్లీలోని షాపూర్ జాట్‌లోని ఆలయంలో చోటు చేసుకుంది. కొంతమంది హిందువులు సాయిబాబా విగ్రహాన్ని ధ్వంసం చేసి ఆ స్థానంలో గణేష్ విగ్రహం స్థాపించారు. కాకపోతే, ఏ కోర్టూ సాయి బాబా ముస్లిం అంటూ ఉత్తర్వులు జారీ చేసినట్టు ఆధారాలు లేవు. పైగా, అక్టోబర్ 2014 లో మహారాష్ట్రకు చెందిన సాయిధామ్ ఛారిటబుల్ ట్రస్ట్ శంకరాచార్య స్వామి స్వరూపానంద సరస్వతి సాయి బాబా గురించి చేసిన వ్యాఖ్యలకు వ్యతిరేకంగా దాఖలు చేసిన PILకు స్పందిస్తూ, సుప్రీం కోర్టు ఈ వివాదంలో జోక్యం చేసుకోవడానికి నిరాకరించింది. కావున, ఈ పోస్టులో చేసిన క్లెయిమ్ తప్పు.
ముందుగా, ఈ పోస్టులో చేసిన క్లెయిమ్ గురించి తెలుసుకోవటానికి తగిన కీ వర్డ్స్ ఉపగించి ఇంటర్నెట్లో వెతియితే, ఈ సంఘటన 25 మార్చి 2021న దక్షిణ ఢిల్లీలోన షాపూర్ జాట్‌లోని ఆలయంలో చోటు చేసుకుంది అని పలు రిపోర్ట్ల ద్వారా తెలుసుకున్నాం (ఇక్కడ, ఇక్కడ మరియు ఇక్కడ). ఈ నివేదికల ప్రకారం కొంతమంది హిందువులు సాయిబాబా విగ్రహాన్ని ధ్వంసం చేసి. విగ్రహం విరిగిన తర్వాత తొలగించారు. కానీ, స్క్రోల్ ప్రచురించిన సవివరమైన గ్రౌండ్ రిపోర్టు ప్రకారం ఆలయంలోని సాయిబాబా విగ్రహాన్ని ద్వంసం చేసి ఆ స్థానంలో గణేష్ విగ్రహం స్థాపించినట్టు తేలింది. ఈ వివరణతో ఆ ప్రాంతంలోని సాయిబాబా భక్తులు అసహనం వ్యక్తం చేశారు. పదమ్ పన్వార్ అనే వ్యక్తి  మీద విగ్రహాన్ని ద్వంసం చేసినందుకు ఐపీసీ సెక్షన్ 295-ఏ కింద ఢిల్లీ పోలీసులు ఎఫ్ఐఆర్ నమోదు చేశారు.
సాయి బాబాను ముస్లింగా నిర్ధారించిన కోర్టు ఆదేశం యొక్క నివేదికల కోసం వెతికితే, ఏ కోర్టూ అటువంటి ఆదేశాలు చేసినట్టు ఆధారాలు మాకు దొరకలేదు. అయితే, దీని గురించి మరింత వెతికితే, ఈ వివాదానికి సంబంధించిన నివేదికలకు దారితీసింది. ఇండియన్ ఎక్స్ప్రెస్ ప్రకారం, ద్వారకాపీఠం శంకరాచార్య స్వామి స్వరూపానంద సాయిబాబాను ‘ముస్లిం ఫకీర్’ అంటూ చేసిన అనుచిత వ్యాక్యలు (ఇక్కడ మరియు ఇక్కడ) చేశారని. ఈ వ్యాఖ్యలకు వ్యతిరేకంగా, సాయిబాబాను “అవమానించి, కించపరిచే” వారిపై చట్టపరమైన చర్యలు తీసుకోవాలని కోరుతూ, కందివలికి చెందిన సాయి ధామ్ ఆలయం యొక్క ట్రస్ట్ బొంబాయి హైకోర్టును 2014లో ఆశ్రయించింది.
తరువాత అక్టోబర్ 2014 లో మహారాష్ట్రలోని సాయిధామ్ ఛారిటబుల్ ట్రస్ట్ శంకరాచార్య స్వామి స్వరూపానంద సరస్వతికి వ్యతిరేకంగా దాఖలు చేసిన PILకు స్పందిస్తూ, సుప్రీం కోర్టు ఈ వివాదంలో జోక్యం చేసుకోవడానికి నిరాకరించింది. సాయి భక్తులు కావాలంటే స్వరూపానంద సరస్వతి పై క్రిమినల్/సివిల్ కేసు దావా వేయవచ్చని అభిప్రాయపడింది.
చివరిగా, సాయి బాబా ముస్లిం అని ఏ కోర్టూ ఉత్తర్వులు జారీ చేయలేదు; సాయి బాబా విగ్రహాన్ని తొలగిస్తున్న ఈ ఘటన 2021లో ఢిల్లీలో చోటు చేసుకుంది.

created: February 21, 2024


text:
విద్యార్థులను మందలిస్తే అధ్యాపకులకు సంవత్సరం పాటు జైలు శిక్ష విధించాలని దేశంలోని ఏ న్యాయస్థానం ఆదేశాలివ్వలేదు - FACTLY
Sai Krishna Muthyanolla
January 5, 2023
కాలేజీలలో చదువుతున్న లాస్ట్ బెంచ్ విద్యార్థులను ఉపాధ్యాయులు నోట్సు లేవని, ఆలస్యంగా వచ్చారని ఇబ్బంది పెడితే వారికి సంవత్సరం పాటు జైలు శిక్ష విధించాలని హైకోర్టు ఆదేశాలిచ్చింది, అంటూ సోషల్ మీడియాలో ఒక పోస్ట్ షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ఉపాధ్యాయులు విద్యార్థులను నోట్సు లేవని, ఆలస్యంగా వచ్చారని ఇబ్బంది పెడితే సంవత్సరం పాటు జైలు శిక్ష విధించాలని హైకోర్టు ఇటీవల ఆదేశాలిచ్చించి.
ఫాక్ట్ (నిజం): విద్యార్థులను మందలిస్తే అధ్యాపకులకు సంవత్సరం పాటు జైలు శిక్ష విధించాలని దేశంలోని ఏ రాష్ట్ర హైకోర్టు గానీ, సుప్రీం కోర్టు గానీ ఆదేశాలివ్వలేదు. 2008లో ఒక విధ్యార్ధి ఆత్మహత్య కేసుకి సంబంధించి సుప్రీం కోర్టు 24 నవంబర్ 2022 నాడు ఇచ్చిన తీర్పులో, విద్యా సంస్థలను నడపడానికి ప్రాథమిక క్రమశిక్షణ చర్యలు తప్పక అవసరమని, అవి లేకుంటే చట్టవిరుద్ధమైన చర్యలు ఎక్కువై విధ్యాసంస్థలను నడపలేని పరిస్థితి ఏర్పడుతుందని తెలిపింది. కావున, పోస్టులో చేస్తున్న క్లెయిమ్ తప్పు.
పోస్టులో తెలుపుతున్నట్టు విద్యార్థులను మందలించే అధ్యాపకులకు సంవత్సరం పాటు జైలు శిక్ష విధించాలని ఏ రాష్ట్ర హైకోర్టు అయిన ఆదేశాలిచ్చిందా అని వెతికితే, దేశంలోని ఏ ఒక్క రాష్ట్ర హైకోర్టు అటువంటి ఆదేశాలేవీ ఇవ్వలేదని తెలిసింది. దేశ ఉన్నత న్యాయస్థానం సుప్రీంకోర్టు కూడా అటువంటి ఆదేశాలిచ్చినట్టు ఎక్కడా రిపోర్ట్ అవలేదు. అసలు, ఇటువంటి వార్తా ఏదీ Way2News యాప్ పబ్లిష్ చేయలేదు.
పంజాబ్ రాష్ట్రంలో ఒక విధ్యార్ధి ఆత్మహత్యకు సంబంధించి విద్యార్థి  అధ్యాపకులు మరియు విద్యా సంస్థ యాజమాన్యాన్ని దోషులుగా ఆరోపిస్తూ 2008లో ఒక కేసు ఫైల్ అయ్యింది. ఈ కేసుకి సంబంధించి సుప్రీంకోర్టు 24 నవంబర్ 2022 నాడు ఇచ్చిన తీర్పులో, విద్యా సంస్థలను నడపడానికి ప్రాథమిక క్రమశిక్షణ చర్యలు తప్పక అవసరమని, అవి లేకుంటే చట్టవిరుద్ధమైన చర్యలు ఎక్కువై విద్యా సంస్థలను నడపలేని పరిస్థితి ఏర్పడుతుందని తెలిపింది. అధ్యాపకులు విద్యార్థులను తిట్టడం లేదా మందలించడం అనేది వారిని ఆత్మహత్యకు లేదా మరే ఇతర మానసిక అఘాయిత్యాలకు ప్రేరేపించే చర్యగా పరిగణించబడదని సుప్రీంకోర్టు పలు సార్లు స్పష్టం చేసింది.
చివరగా, విద్యార్థులను మందలిస్తే అధ్యాపకులకు సంవత్సరం పాటు జైలు శిక్ష విధించాలని  దేశంలోని ఏ న్యాయస్థానం ఆదేశాలివ్వలేదు.

created: January 5, 2023


text:
క్యాబేజీలో ఎటువంటి ప్రమాదకరమైన పురుగును గుర్తించలేదు - FACTLY
Sai Krishna Muthyanolla
April 16, 2021
‘మహారాష్ట్రలోని నాగపూర్ లో పండించిన క్యాబేజీలో ఒక ప్రమాదకర విష పురుగుని గుర్తించారని, ఈ పురుగుని ఎన్ని సార్లు కోసినా అవి చావకుండా తిరిగి పురుగులుగా మారిపోతున్నాయని’ చెపుతున్న వీడియో గురించి వివరణ కోరుతూ మా వాట్సాప్ టిప్ లైన్ కి ఒక రిక్వెస్ట్ వచ్చింది. ఇదే వీడియో కొన్ని సంవత్సరాల నుండి  సోషల్ మీడియాలో షేర్ అవుతుంది. ఈ కథనం ద్వారా ఆ వీడియోలో చెప్తున్నదాంట్లో ఎంత నిజముందో చూద్దాం.
క్లెయిమ్: మహారాష్ట్రలోని నాగపూర్ లో పండించిన క్యాబేజీలో ఒక ప్రమాదకర విష పురుగుని గుర్తించారు.
ఫాక్ట్ (నిజం): క్యాబేజీలో ఒక ప్రత్యేక సన్నని విష పురుగును గుర్తించినట్టు ఎటువంటి సమాచారం లేదు. సాధారణంగా క్యాబేజీ లేదా ఇతర కూరగయలు టేప్‌వార్మ్ వంటి పారాసైట్స్ భారిన పడుతుంటాయి. ఇలా పారాసైట్స్ భారిన పడిన కూరగాయలను సరిగ్గా ఉడికించకుండా తినడం వల్ల అవి మనిషి శరీరంలోకి ప్రవేశించి, కాలేయం, మెదడు మొదలైన భాగాలలో  తిత్తులు తయారు చేస్తాయని తెలిసింది. ఐతే నిపుణులు చెప్పిన దాని ప్రకారం మందులు వాడడం వల్ల ఇవి తగ్గిపోతాయని కూడా తెలిసింది. కాకపోతే బాగా ఉడికిన మాంసం తినడం, తినడానికి ముందు పండ్లు మరియు కూరగాయలను బాగా కడగడం వంటివి పాటించాలి. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
క్యాబేజీలో ఒక ప్రత్యేక సన్నని విషపురుగును గుర్తించినట్టు, ఇవి చాలా ప్రమాదకరమైనవని తెలుపుతూ ఎటువంటి వార్త కథనాలు గాని లేక వ్యవసాయ శాస్త్రవేత్తల రీసెర్చ్ పేపర్స్ గాని మాకు లభించలేదు. ఐతే ఇంతకు ముందు కూడా ఇలానే క్యాబేజీ తినడం వల్ల మెదడులో ప్రాణాంతకమైన మెదడు టేప్‌వార్మ్‌లు ఏర్పడతాయన్న వార్త వైరల్ అయినప్పుడు BBC దినిపై ఒక కథనం ప్రచురించింది. ఈ కథనంలో డాక్టర్ గుప్తా చెప్పిన దాని ప్రకారం సాధారణంగా కూరగాయలలో టేప్‌వార్మ్, పిన్‌వార్మ్స్, థ్రెడ్‌వార్మ్ మరియు రౌండ్‌వార్మ్స్ వంటి పురుగుల భారిన పడుతుంటాయి. సాధారణంగా టేప్‌వార్మ్ లార్వా సరిగ్గా ఉడకని పంది మాంసం, చేపలు, క్యాబేజీ లేదా ఆకు కూరలను తినడం వల్ల మనుషులలోకి ప్రవేశిస్తుంది. ముందుగా ఇలాంటివి తినడం వల్ల టేప్‌వార్మ్ కడుపులోకి ప్రవేశించి ఆ తర్వాత రక్త ప్రవాహంతో మనిషి  శరీరంలోని వివిధ భాగాలకు చేరతాయి. ఈ టేప్‌వార్మ్ కాలేయం, మెదడు మొదలైన భాగాలలో  తిత్తులు తయారు చేస్తాయని, ఐతే మందులు వాడడం వల్ల ఇవి తగ్గిపోతాయని ఈ కథనంలో తెలిపారు. బాగా ఉడకని మాంసం తినకపోవడం, తినడానికి ముందు పండ్లు మరియు కూరగాయలను బాగా కడగడం వంటివి పాటించాలని తెలిపారు.
ట్రిబ్యూన్ ఇండియా కూడా ఈ విషయానికి సంబంధించి నిపుణులను సంప్రదించి ఒక కథనం రాసింది. ఈ కథనంలో దయానంద్ మెడికల్ కాలేజ్ మరియు హాస్పిటల్ నిపుణులు క్యాబేజీ తినడం వల్ల కలిగే ప్రాణాంతకమైన మెదడు టేప్‌వార్మ్‌లను క్యాబేజీతో అనుసంధానించలేదని స్పష్టం చేశారు. మెదడు టేప్‌వార్మ్‌లకు ముఖ్య కారణం పారిశుధ్యం అని తెలిపారు. ప్రొఫెసర్ గగన్‌దీప్ సింగ్ తెలిపిన దాని ప్రకారం కొన్ని సందర్భాల్లో, అప్పటికే టేప్‌వార్మ్‌ల బారిన పడిన వారు తమ మానవ వ్యర్థాలను తగిన విధంగా పారవేయరు. ఆపై పందులు వ్యర్థాలను తిని వ్యాధి బారిన పడతాయని, ఆ వ్యాధి భారిన పడిన పంది మాంసం తినడం వల్ల  మనుషులకు సోకుతుందన్నారు.
పైగా ప్రొఫెసర్ గగన్‌దీప్ సింగ్ ఈ కథనంలో తెలిపిన దాని ప్రకారం ఈ వ్యాధి మనుషులకు సోకినప్పుడు కూడా పరిస్థితి విషమంగా ఏమి ఉండదని, మందులతో నయమైపోతుందని తెలిపారు. కేవలం కొన్ని సందర్భాల్లో మాత్రమే సర్జరీ చేస్తారని తెలిపారు. కూరగాయలను తినే ముందు ఎప్పుడూ కడగడం వల్ల సురక్షితంగా ఉండొచ్చని తెలిపారు. అమెరికాకి చెందిన సెంటర్ ఫర్ డిసీస్ కంట్రోల్ కూడా మనుషులలో టేప్‌వార్మ్‌ల వల్ల సిస్ట్ లకి కలుషితమైన ఆహరం, పంది మాంసం మొదలైన కారణాలు తెలిపిందే కాని క్యాబేజీ లేదా ఇతర కూరగాయలు తినడం వల్ల ఇలా జరుగుతుందని ఎక్కడ కూడా చెప్పలేదు.
చివరగా, క్యాబేజీలో ఎటువంటి ప్రమాదకరమైన పురుగును గుర్తించలేదు.


text:
యూపీఎస్సీ సివిల్స్ అర్హత ప్రమాణాలలో మతం ఆధారంగా వేరు వేరు పరిమితులు లేవు - FACTLY
Sai Krishna Muthyanolla
September 14, 2020
యూపీఎస్సీ (యూనియన్ పబ్లిక్ సర్వీస్ కమిషన్) వారు ఐఏఎస్, ఐపీఎస్ మరియు ఇతర పోస్టులకు నిర్వహించే సివిల్ సర్వీసెస్ పరీక్షను హిందువులు ఆరు సార్లు మాత్రమే రాయవచ్చని, కానీ ముస్లింలకు మాత్రం తొమ్మిది సార్లు రాసే అవకాశం ఉందని చెప్తూ ఒక పోస్ట్ ని సోషల్ మీడియాలో చాలా మంది షేర్ చేస్తున్నారు. అంతేకాదు, హిందువులు 32 సంవత్సరాల వయసు వరకే పరీక్ష రాయవచ్చని, కానీ ముస్లింలకు 35 సంవత్సరాల వరకు పరీక్ష రాసే అవకాశం ఉందని పోస్ట్ లో చెప్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్ (దావా): యూపీఎస్సీ సివిల్స్ పరీక్షను హిందువులు ఆరు సార్లు మాత్రమే 32 సంవత్సరాల వయసు వరకు రాయవచ్చు. కానీ, ముస్లింలు మాత్రం తొమ్మిది సార్లు 35 సంవత్సరాల వరకు రాసే అవకాశం ఉంది.
ఫాక్ట్ (నిజం): పోస్ట్ లో చెప్పినట్టు యూపీఎస్సీ సివిల్స్ పరీక్ష అర్హత ప్రమాణాలలో హిందూ మరియు ముస్లింలకు వేరు వేరు పరిమితులు లేవు. అసలు మత పరంగా ఎలాంటి తేడాలు లేవు. కానీ, కులాల ఆధారంగా మాత్రం వివిధ అర్హత పరిమితులు ఉన్నాయి.కావున పోస్ట్ లో చెప్పింది తప్పు.
పోస్ట్ లో చెప్పిన విషయం గురించి యూపీఎస్సీ సివిల్స్ పరీక్ష 2020 నోటిఫికేషన్ లో వెతకగా, అర్హతలలో హిందూ మరియు ముస్లింలకు వేరు వేరు  పరిమితులు ఉన్నట్టు ఎక్కడా లేదు. అసలు అర్హత ప్రమాణాలలో మత ప్రస్తావనే లేదు. కానీ, కులాల ఆధారంగా మాత్రం వివిధ పరిమితులు ఉన్నాయి. అంతేకాదు, వేరే ఇతర మినహాయింపులు కూడా ఉన్నాయి, కానీ మత పరమైన మినహాయింపులు మాత్రం లేవు.
కులాల వారీగా వయసు, ప్రయత్నాల పరిమితులను కింద టేబుల్ లో చూడవొచ్చు.
అయితే, ఓబీసీ లిస్టులో ముస్లింలకు సంబంధించిన కొన్ని గ్రూపులు ఉన్నాయి. కావున, ఓబీసీ లిస్టులో ఉన్న ముస్లింలకు మరియు హిందువులకు ఇద్దరికీ తొమ్మిది సార్లు 35 సంవత్సరాల వరకు పరీక్ష రాసే అవకాశం ఉంది; కేవలం ముస్లింలకు కాదు. కేంద్ర ఓబీసీ లిస్టులో తెలంగాణ కు సంబంధించి ఉన్న ముస్లిం గ్రూప్ లను కింద చూడవొచ్చు.
పోస్ట్ లోని ఫోటోని పెట్టి సుదర్శన్ న్యూస్ వారు ప్రసారించిన వార్తని వారి యూట్యూబ్ ఛానల్ లో చూడవొచ్చు. దాంట్లో కూడా రిజర్వేషన్ తీసుకున్న ముస్లింలకు 35 సంవత్సరాల వయసు పరిమితి మరియు 9 అవకాశాలు అని చెప్పినట్టు చూడవొచ్చు.
చివరగా, యూపీఎస్సీ సివిల్స్ పరీక్ష అర్హత ప్రమాణాలలో హిందూ మరియు ముస్లింలకు వేరు వేరు పరిమితులు లేవు.

created: September 14, 2020


text:
భారత్ చేసిన సహాయానికి కృతజ్ఞతలు తెలుపుతూ టర్కీ అధ్యక్షుడు ఎర్డోగన్ మీడియా ముందు ఏడ్చాడన్నది కల్పిత వార్త - FACTLY
Sai Krishna Muthyanolla
February 14, 2023
ఇటీవల టర్కీ, సిరియాలో భూకంపం సంభవించిన నేపథ్యంలో భారత్ ఈ రెండు దేశాలకు సహాయాన్ని అందించిన సంగతి తెలిసిందే. ఈ నేపథ్యంలో టర్కీ అధ్యక్ష్యుడు ఎర్డోగాన్ భారత్ చేసిన సహాయానికి మీడియా ముందు ఏడ్చాడని చెప్తున్న పోస్ట్ ఒకటి సోషల్ మీడియాలో షేర్ అవుతోంది. హిందువులకు, మోదీకు చెడు చేద్దామనుకున్నా మాకు మొదట భారత్ సహాయం  చేసిందని, దీనికి సిగ్గుపడుతున్నానంటూ ఎర్డోగాన్ అన్నట్టు ఈ పోస్టులో చెప్తున్నారు. ఐతే ఈ కథనం ద్వారా పోస్టులో చెప్తున్న దానికి సంబంధించి నిజమేంటో చూద్దాం.
క్లెయిమ్: టర్కీ అధ్యక్ష్యుడు ఎర్డోగాన్, భారత్ అందించిన భూకంప సహాయానికి మీడియా ముందు ఏడ్చాడు.
ఫాక్ట్(నిజం): ‘ఆపరేషన్ దోస్త్’ పేరుతో భారత్ టర్కీలో సహాయ కార్యక్రమాన్ని అందిస్తూ ఉంది. ఐతే భారత సహాయానికి స్వయంగా టర్కీ అధ్యక్షుడు ఎర్డోగాన్ కృతజ్ఞతలు తెల్పినట్టు గానీ లేక పోస్టులో చెప్తున్నట్టు భారత సహాయానికి మీడియా ముందు ఏడ్చినట్టు గానీ ఎటువంటి ఆధారాలు లేవు. ఇది కల్పిత వార్త. కాకపోతే భారతదేశంలోని టర్కీ రాయబారి భారత్‌కు కృతజ్ఞతలు తెలిపాడు. భారత్ అందించిన సహాయానికి ధన్యవాదాలు తెలుపుతూ టర్కీ రాయబారి ఫిరత్ సునెల్ భారత్‌ను ‘దోస్త్’ అని సంబోధించాడు కూడా. కావున పోస్టు ద్వారా చెప్పేది తప్పు.
ఇటివల టర్కీ మరియు సిరియాలో భూకంపం సంభవించిన నేపథ్యంలో భారత్ టర్కీకి సహాయాన్ని అందించేందుకు సిద్ధంగా ఉందని ప్రధాన మంత్రి మోదీ అన్నారు. ఇందులో భాగంగా భారత్ ఈ రెండు దేశాలకు భారత్  సహాయ బృందాలను పంపింది. ఇండియన్ ఎయిర్ ఫోర్స్ ద్వారా సహాయ సామాగ్రి, వైద్య బృందాలు, NDRF సహాయ బృందాలతో కూడిన  సీ-17 విమానాలను భారతదేశం పంపించింది. ‘ఆపరేషన్ దోస్త్’ పేరుతో భారత్ ఈ కార్యక్రమాలను నిర్వహిస్తుంది. ఈ విషయానికి సంబంధించిన వార్తా కథనాలు ఇక్కడ మరియు ఇక్కడ చూడొచ్చు.
Last night, an IAF C-17 got airborne for Türkiye. Bearing Search & Rescue teams of the @NDRFHQ, this aircraft is part of a larger relief effort that will be undertaken by the IAF along with other Indian organisations. #Türkiye#IAF_FirstResponders@IndianEmbassyTR pic.twitter.com/J8OsDd9ojn
భారత్ చేసిన సహయానికి టర్కీ కృతజ్ఞతలు తెలిపింది. భారత్ అందించిన సహాయానికి ధన్యవాదాలు తెలుపుతూ టర్కీ రాయబారి ఫిరత్ సునెల్ భారత్‌ను ‘దోస్త్’ అని సంబోధించాడు. భారత్‌కు కృతజ్ఞతలు తెలుపుతూ అనేక ట్వీట్స్ చేసాడు. ఈ విషయానికి సంబంధించిన వార్తా కథనాలు ఇక్కడ మరియు ఇక్కడ చూడొచ్చు.
ఐతే భారత సహాయానికి స్వయంగా టర్కీ అధ్యక్షుడు ఎర్డోగాన్ కృతజ్ఞతలు తెల్పినట్టు గానీ లేక పోస్టులో చెప్తున్నట్టు భారత సహాయానికి మీడియా ముందు ఏడ్చినట్టు గానీ ఎటువంటి ఆధారాలు లేవు. ఒకవేళ నిజంగా ఇలా జరిగి ఉంటే మీడియా ఈ విషయాన్ని రిపోర్ట్ చేసి ఉండేది. కానీ, మాకు అలాంటి కథనాలేవి లభించలేదు.
భూకంపం సంభవించిన తరవాత మొదటిసారి చేసిన ప్రసంగంలో గానీ, లేక భూకంపాల బాధిత ప్రజలను పరామర్శించినప్పుడు మీడియా ముందు మాట్లాడినప్పుడు (ఇక్కడ, ఇక్కడ మరియు ఇక్కడ) గాని భారత్‌కు కృతజ్ఞతలు చెప్తూ ఏడవలేదు. దీన్నిబట్టి పోస్టులో చెప్తున్నది పూర్తి కల్పితమని అర్ధం చేసుకోవచ్చు.
చివరగా, భారత్ చేసిన సహాయానికి కృతజ్ఞతలు తెలుపుతూ టర్కీ అధ్యక్షుడు ఎర్డోగన్ మీడియా ముందు ఏడ్చాడన్నది కల్పితం.

created: February 14, 2023


text:
గిరిజన మహిళ రాష్ట్రపతిగా ఎన్నికయ్యాక రిజర్వేషన్‌లను రద్దు చేయాలని అంబేడ్కర్ చెప్పారనటానికి ఎటువంటి ఆధారాలు లేవు - FACTLY
Sai Krishna Muthyanolla
February 23, 2023
జులై 2022లో భారతదేశ మొట్టమొదటి ఆదివాసీ మహిళా రాష్ట్రపతిగా ద్రౌపది ముర్ము ఎన్నికైన నేపధ్యంలో, భారతదేశానికి ఒక గిరిజన మహిళా రాష్ట్రపతిగా ఎన్నికైన రోజున దేశంలో రిజర్వేషన్‌లను రద్దు చేయాలని డాక్టర్ బి. ఆర్. అంబేడ్కర్ చెప్పినట్లు ఒక పోస్టు విస్తృతంగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: భారత దేశానికి ఒక గిరిజన మహిళా రాష్ట్రపతిగా ఎన్నికైన రోజున రిజర్వేషన్‌లను రద్దు చేయాలని అంబేడ్కర్ అన్నారు.
ఫాక్ట్: అంబేడ్కర్ ఇటువంటి వ్యాఖ్యలు చేసినట్లు ఎటువంటి ఆధారాలు లేవు. రాజ్యాంగ పరిషత్ చర్చలలో కానీ, ఆయన రచనలు మరియు ఉపన్యాసాలలో కూడా అంబేడ్కర్ ఈ వ్యాఖ్యలు చేయలేదు. కావున పోస్టులో చేయబడ్డ క్లెయిమ్ తప్పు.
అంబేడ్కర్ ఇటువంటి వ్యాఖ్యలు ఏమైనా చేశారా అని ఇంటర్నెట్లో వెతకగా, మాకు ఎటువంటి ఆధారాలు లభించలేదు. భారత దేశ మొట్టమొదటి ఆదివాసీ మహిళా రాష్ట్రపతిగా ద్రౌపది ముర్ము ఎన్నికైన నేపథ్యంలో, ఒకవేళ అంబేడ్కర్ ఈ వ్యాఖ్యలను చేసి ఉంది ఉంటే, మీడియా వీటిని గురుంచి రాసి  ఉండేది. కానీ, అంబేడ్కర్ ఇలా చెప్పినట్లు మీడియాలో ఎక్కడా రిపోర్ట్ కాలేదు.
రాజ్యాంగ పరిషత్ చర్చలలో కూడా ఆయన ఈ వ్యాఖ్యలను చేయలేదు. రిజర్వేషన్ల గురించి అంబేడ్కర్ చేసిన ప్రసంగాలను ఇక్కడ, ఇక్కడ మరియు ఇక్కడ చూడవచ్చు.
అలాగే, అంబేడ్కర్ రచించిన ‘కుల నిర్మూలన’ పుస్తకంలో కానీ, ఆయన చేసిన ఇతర ఉపన్యాసాలు మరియు రచనలలో కానీ ఎక్కడా కూడా ఈ వ్యాఖ్యలు చేయలేదు.
చివరిగా, భారత్‌కు గిరిజన మహిళా రాష్ట్రపతి అయిన రోజున రిజర్వేషన్‌లను రద్దు చేయాలని అంబేడ్కర్ ఎక్కడా చెప్పలేదు.

created: February 23, 2023


text:
TopViz అనే కంటి ఔషధ ఫార్ములాను భారతీయ విద్యార్థి మనోజ్ అగర్వాల్ కనిపెట్టినట్లు ఎటువంటి ఆధారాలు లేవు - FACTLY
Sai Krishna Muthyanolla
March 6, 2023
భారతీయ విద్యార్థి మనోజ్ అగర్వాల్ కంటి చూపుని మెరుగు పరిచే ఒక కొత్త ఔషధాన్ని కనుగొన్నట్లు ఒక వార్త కథనం సోషల్ మీడియాలో షేర్ చేస్తున్నారు. ఈ ఔషధం పేరు TopViz అని,  2019లో జరిగిన యూరోపియన్ ఆప్తాల్మాలజీ కాంగ్రెస్ వార్షిక సమావేశానికి హాజరైన నిపుణులు మనోజ్ ని ప్రశంసించారని క్లెయిమ్ చేస్తున్నారు. అసలు ఇందులోని నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: మనోజ్ అగర్వాల్ అనే భారతీయ వైద్య విద్యార్థి కంటి చూపుని మెరుగు పరిచే TopViz అనే ఒక కొత్త ఔషధాన్ని కనుగొన్నారు.
ఫాక్ట్(నిజం): ఇండియా టైమ్స్ వెబ్సైటు వారి వార్త కథనం లాగా ఉన్న ఈ ఆర్టికల్ నకిలీది. అసలు మనోజ్ అగర్వాల్ అనే వైద్య విద్యార్థి ఇలా TopViz అనే ఔషధాన్ని కనుగొన్నట్లు ఇండియా టైమ్స్ లో గానీ, వేరే వార్త సంస్థలు గానీ ఎటువంటి వార్త కథనాలు ప్రచురించలేదు. వార్త కథనాన్ని మరిపంచేలా ఉన్న ఈ కథనంలో  వేర్వేరు సంబంధంలేని ఫొటోలు ఉన్నాయి. అంతే కాదు,  వెబ్సైటులో  ఏ లింక్ ఓపెన్ చేసినా, ఆ పేజీలో ఉన్న ఫ్లైయింగ్ వీల్ ఓపెన్ అవుతుంది.  TopViz అనే కంటి ఔషధం ఇంటర్నెట్లో వేరే ఎలక్ట్రానిక్ షాపింగ్ వెబ్సైటులో విక్రయించాడుతున్నది. ఇది ఒక కంటి సప్లిమెంట్. దీన్ని మనోజ్ అగర్వాల్   కనిపెట్టినట్లు ఇంటర్నెట్లో ఎక్కడా కూడా ఎటువంటి ఆధారాలు లేవు. కావున ఇది తప్పుదోవ పట్టించేలాగా ఉంది.
ఈ వెబ్ లింక్ ఇండియా టైమ్స్ వార్తా కథనంలాగా ఉన్నా కూడా, వెబ్సైట్ పేరు www.guaranteegood.com, ఇది చూడడానికి ఒక ఫేక్ వెబ్సైటు లాగా ఉంది.  వెబ్సైటులో ఏ లింక్ ఓపెన్ చేసినా, ఆ పేజీలో ఉన్న ఫ్లైయింగ్ వీల్ ఓపెన్ అవుతుంది.
దీని గురుంచి మరింత సమాచారం తెలుసుకోవడానికి, మేము అసలు మనోజ్ అగర్వాల్ అనే భారతీయ వైద్యుడు Topviz అనే కొత్త కంటి ఔషధాన్ని ఏమైనా కనుగొని 2019లో యూరోపియన్ ఆప్తాల్మాలజీ కాంగ్రెస్ లో ప్రసంగం ఇచ్చారా అని ఇంటర్నెట్లో వెతకగా, ఇండియా టైమ్స్ వెబ్సైటులో కానీ మారే వార్త సంస్థల వెబ్సైటులలో కానీ ఏ కథనాలు లభించలేదు.
ఈ ఆర్టికల్ లో ఉన్న మూడు ఫోటోలు, ఒకటి మనోజ్, ఇంకోటి ప్రొఫెసర్ వివేక్ కపూర్, మరియు ఇంకో ముగ్గురు కలిసి ఉన్న ఫోటో. ఈ మూడూ ఒక దానికి ఒకటి సంబంధం లేని ఫోటోలు. మనోజ్ ఫోటో అని చెప్తున్న ఈ ఫోటో ఒక స్టాక్ ఇమేజ్, అడోబీ స్టాక్ వెబ్సైటులో ‘Indian student with book and bag giving a smile in front of camera’ అనే పేరుతో ఉంది. ప్రొఫెసర్ వివేక్ కపూర్ ఫోటో పాకిస్థాన్ క్రికెట్ బోర్డు మాజీ చీఫ్ ఎహసాన్ మణిది. మూడో ఫోటో ఉజ్బెకిస్థాన్లోని ఖైవ ముజీయం వారి వెబ్సైటులో లభించింది.
Topviz ఒక కంటి సప్లిమెంట్ ఔషధంగా ఇంటర్నెట్లో విక్రయిస్తున్నారు, ఈ వెబ్ లింక్ ద్వారా దాన్ని ప్రమోట్ చెయ్యటానికి ఒక నకిలీ కథనాన్ని తయారుచేసి సోషల్ మీడియాలో షేర్ చేస్తున్నారు. ఇటువంటి వెబ్సైట్ లింకులని ఫిషింగ్ లింక్స్ అంటారు. వ్యక్తిగత సమాచారాన్ని (మొబైలు నెంబర్, పూర్తి పేరు) ఇందులో టైపు చేస్తే మోసపోయే ప్రమాదం ఎక్కువ ఉంది. ఫిషింగ్ గురించి మరింత సమాచారం ఇక్కడ మరియు ఇక్కడ పొందవచ్చు.
చివరిగా, TopViz అనే కంటి ఔషధ ఫార్ములాను భారతీయ విద్యార్థి మనోజ్ అగర్వాల్ కనిపెట్టినట్లు ఎటువంటి ఆధారాలు లేవు; ఇండియా టైమ్స్ వార్త కథనం లాగా కనిపిస్తున్న ఈ ఫిషింగ్ లింకు ద్వారా TopVizను విక్రయిస్తున్నారు.


text:
ఛత్రపతి శివాజీ హిందూ మతం, కుల వ్యవస్థలపై ఈ వ్యాఖ్యలు చేసినట్లు ఆధారాలు లేవు - FACTLY
Sai Krishna Muthyanolla
February 20, 2023
“నేను శూద్రుడనని బ్రాహ్మణాలు నాకు పట్టాభిషేకం చేయకపోవడం నన్ను కలచివేసింది. ఈ దినం హిందూ వ్యవస్థలో పుట్టినందుకు నేను సిగ్గు పడుతున్నాను. హిందూ మతంలో కుల వ్యవస్థ కొనసాగితే హిందూ మతం అంతమవడం ఖాయం.” అని ఛత్రపతి శివాజీ అన్నట్లుగా చెప్తూ ఒక పోస్టు సోషల్ మీడియాలో బాగా ప్రచారంలో ఉంది. అలాగే ఒక బ్రాహ్మణుడు శివాజీకి తన కాలితో తిలకం దిద్దినట్లు కూడా ఈ పోస్టులో పేర్కొన్నారు.
క్లెయిమ్: ఒక బ్రాహ్మణుడు తన కాలితో శివాజీకి తిలకం దిద్దాడు. తనని బ్రాహ్మణులు అవమానించిన కారణంగా ఛత్రపతి శివాజీ హిందూ మతంలోని కుల వ్యవస్థకు వ్యతిరేకంగా వ్యాఖ్యలు చేశాడు.
ఫాక్ట్: క్షత్రియ కులంలో పుట్టక పోవడం వలన అక్కడి బ్రాహ్మణులు శివాజీకి అప్పటి ఆచారాల ప్రకారం రాజుగా పట్టాభిషేకం చేయడానికి నిరాకరించారని చాలా మంది చరిత్రకారులు రాసారు. అయితే, శివాజీ బెనారస్‌కి చెందిన గాగ భట్టా అనే పండితుడిని పిలిపించాడు. ఆయన శివాజీని క్షత్రియుడిగా ప్రకటించి, 1674 లో పట్టాభిషేకం జరిపించాడు. అయితే, గాగ భట్టా తన కాళ్లతో శివాజీ నుదిటిపై తిలకం పెట్టాడని కూడా ఎక్కడా కూడా చరిత్రకారులు పేర్కొనలేదు. అంతే కాదు,  తనకి జరిగిన అవమానాలకు బదులుగా హిందూ మతం పైనా, కుల వ్యవస్థ పైనా శివాజీ వ్యతిరేక వ్యాఖ్యలు చేసినట్లు కూడా ఎక్కడా ఆధారాలు లేవు. కావున పోస్టులో చేసిన క్లెయిమ్ తప్పుదోవ పట్టిస్తుంది.
ముందుగా, శివాజీ జీవిత చరిత్రను తెలియజేసే పుస్తకాలను (ఇక్కడ, ఇక్కడ మరియు ఇక్కడ) పరిశీలించగా, ఛత్రపతి శివాజీ మరాఠా సామాజిక వర్గానికి చెందిన కుంబి కులంలోని భోంస్లే కుటుంబానికి చెందిన వాడిగా పేర్కొన్నారు. ఈ విషయంపై Factly ఇదివరకే ప్రచురించిన ఆర్టికల్ ని ఇక్కడ చూడవచ్చు.
తనని తాను క్షత్రియుడిగా శివాజీ తండ్రి షాహాజీ ప్రకటించుకున్నట్లు తెలుస్తుంది. అయితే, శివాజీ కుటుంబ చరిత్రలో స్పష్టత లేకపోవడంతో అతను క్షత్రియుడా లేక శూద్రుడా అనే విషయంపై భిన్నాభిప్రాయాలున్నాయి.
ఇక, అప్పటి  ఆచారాల ప్రకారం, ఒక క్షత్రియుడు మాత్రమే రాజ్యాధికారానికి అర్హుడవుతాడని, ఈ కారణం వల్లనే రాజ్యంలోని బ్రాహ్మణులు శివాజీని రాజుగా పట్టాభిషేకం చేయడానికి నిరాకరించారని చరిత్రకారులు రాసారు.
అయితే, బెనారస్‌కు (నేటి వారణాసి) చెందిన గాగ భట్టా అనే పండితుడిని పిలిపించగా, ఆయన శివాజీని క్షత్రియుడిగా ప్రకటించి 1674లో పట్టాభిషేకం జరిపించాడు. కానీ, ఈ సందర్భంలో శివాజీ నుదిటిపై గాగ భట్టా తన కాలితో తిలకం దిద్దినట్లు కచ్చితమైన ఆధారాలు దొరకలేదు. కేవలం కాళ్ళు మొక్కి ఆరశీర్వాదం తీసుకున్నట్లు వివరించారు.
అయితే, శూద్రుడు అనే కారణం చేత పట్టాభిషేకం చేయకుండా బ్రాహ్మణులు వివక్ష చూపించారనడానికి ఆధారాలు ఉన్నాయి. ఇదే విషయాన్ని అంబేద్కర్ కూడా తన రచనలలో ప్రస్తావించారు. కానీ,  అందుకు బదులుగా శివాజీ హిందూ మతం పైన మరియు కుల వ్యవస్థ పైనా తీవ్ర వ్యాఖ్యలు చేసినట్లు రుజువులు లేవు.
చివరిగా, బ్రాహ్మణుల నుంచి తనకు ఎదురైన అవమానాలకు బదులుగా హిందూమతం మరియు అందులోని కుల వ్యవస్థ గురించి శివాజీ తీవ్ర వ్యాఖ్యలు చేసినట్లు ఎటువంటి ఆధారాలు లేవు.

created: February 20, 2023


text:
జర్నలిస్టులు కానీ లేక వార్తా సంస్థలు కానీ ప్రధాని మోదీని పొగుడుతూ ఇలాంటి వ్యాఖ్యలు చేసినట్లు ఎటువంటి ఆధారాలు లేవు - FACTLY
Sai Krishna Muthyanolla
October 25, 2021
టైమ్ మ్యాగజైన్‌కి చెందిన కెన్నడీ రిచర్డ్స్ మోదీని ఉద్దేశించి ‘మోదీ లాంటి వారు వేల సంవత్సరాలలో ఒక్కరు పుడుతుంటారు, మోదీ యుగంలో పుట్టినందుకు నేను అదృష్టవంతుడిని’ అని వ్యాఖ్యానించినట్టు చెప్తున్న సోషల్ మీడియా పోస్ట్ ఒకటి విస్తృతంగా షేర్ అవుతుంది. ఈ కథనం ద్వారా ఆ విషయానికి సంబంధించిన నిజమేంటో చూద్దాం.
క్లెయిమ్: ‘మోదీ లాంటి వారు వేల సంవత్సరాలలో ఒక్కరు పుడుతుంటారు, మోదీ యుగంలో పుట్టినందుకు నేను అదృష్టవంతుడిని’ –  కెన్నడీ రిచర్డ్స్, టైమ్ మ్యాగజైన్.
ఫాక్ట్ (నిజం): టైమ్ వెబ్సైటులో కెన్నడీ రిచర్డ్స్ పేరుతో ఎటువంటి జర్నలిస్ట్ వివరాలు లేవు.  ప్రధాని మోదీని ఉద్దేశించి ఎవరైనా జర్నలిస్ట్ ఈ వ్యాఖ్యలు చేసినట్టు కూడా ఎటువంటి సమాచారం లేదు. ఇటీవల టైమ్ మ్యాగజైన్ విడుదల చేసిన అత్యంత ప్రభావవంతమైన 100 మంది వ్యక్తుల జాబితాలో మోదీని ఉద్దేశించి చాలా ఘాటైన వ్యాఖ్యలు చేసింది.  కావున పోస్టు ద్వారా చెప్పేది తప్పు.
టైమ్ వెబ్సైటులో ఎడిటర్స్, రిపోర్టర్స్, ఫోటోగ్రాఫర్స్ మొదలైన సిబ్బందికి సంబంధించిన వివరాలలో కెన్నడీ రిచర్డ్స్ పేరుతో ఎటువంటి జర్నలిస్ట్ వివరాలు లేవు. గూగుల్‌లో వెతికినప్పుడు కూడా కెన్నడీ రిచర్డ్స్ పేరుతో టైమ్ మ్యాగజైన్‌లో గాని లేక ఇతర వార్తా సంస్థలో జర్నలిస్టు ఉన్నట్టు ఎటువంటి సమాచారం లభించలేదు.
పైగా టైమ్ మ్యాగజైన్‌గాని లేక ఇతర వార్తా సంస్థలుగాని మోదీని ఉద్దేశించి పోస్టులో చెప్పిన వ్యాఖ్యలు చేసినట్టు కూడా ఎటువంటి సమాచారం లేదు. ఒకవేళ నిజంగానే మోదీని ఉద్దేశించి ఎవరైనా ప్రముఖులు అలాంటి వ్యాఖ్యలు చేసివుంటే, దేశంలోని అన్ని ప్రముఖ వార్తా సంస్థలు ఈ విషయాన్నీ రిపోర్ట్ చేసేవి. కానీ, ఈ విషయాన్ని ఏ ఒక్క వార్తా సంస్థ రిపోర్ట్ చేసినట్టు మాకు ఆధారాలు దొరకలేదు.
గత నెలలో టైమ్ మ్యాగజైన్ విడుదల చేసిన అత్యంత ప్రభావవంతమైన 100 మంది వ్యక్తులు, 2021 జాబితాలో మోదీ కూడా చోటు సాధించాడు. ఐతే ‘నరేంద్ర మోదీ భారతదేశాన్ని లౌకికవాదానికి దూరంగా హిందూ జాతీయవాదం వైపు నెట్టారు’, ‘మోదీ ప్రభుత్వం ముస్లింల హక్కులను హరించింది, ప్రభుత్వం చేసే తప్పులను ఎత్తిచూపే జర్నలిస్టులను జైలులో పెడుతుంది’ అంటూ ఈ లిస్టులో మోదీని ఉద్దేశించి ఘాటైన వ్యాఖ్యలు చేసింది.
గతంలో కూడా నాలుగు సార్లు మోదీపై భిన్న అభిప్రాయాలను వ్యక్తం చేస్తూ అత్యంత ప్రభావవంతమైన 100 మంది వ్యక్తులు జాబితాలో చోటు కల్పించింది. ఐతే టైమ్ మ్యాగజైన్ గతంలో ఎప్పుడు కూడా మోదీని ఉద్దేశించి పోస్టులో చెప్పిన వ్యాఖ్యలు మాత్రం చేయలేదు.
చివరగా, జర్నలిస్టులు కానీ  లేక వార్తా సంస్థలు కానీ మోదీని పొగుడుతూ ఇలాంటి వ్యాఖ్యలు చేసినట్లు ఎటువంటి ఆధారాలు లేవు.

created: October 25, 2021


text:
గోధుమలు, బాస్మతి బియ్యం ఖతార్‌కు ఎగుమతి ఆపేయటంతో ఖతార్ ఇటీవల భారతదేశానికి క్షమాపణలు చెప్పినట్టు ఎటువంటి ఆధారాలు లేవు - FACTLY
Sai Krishna Muthyanolla
June 10, 2022
ఖతార్ భారతదేశానికి క్షమాపణలు చెప్పిందంటూ ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఇటీవల ముహమ్మద్ ప్రవక్తపై నుపుర్ శర్మ చేసిన వ్యాఖ్యలకు గాను ఖతార్ భారత ప్రభుత్వాన్ని క్షమాపణలు చెప్పమని అడిగింది. గోధుమలు, బాస్మతి బియ్యం ఖతార్‌కు ఎగుమతి ఆపేయటంతో తర్వాత వచ్చి భారతదేశానికి క్షమాపణలు చెప్పిందని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఇటీవల గోధుమలు, బాస్మతి బియ్యం ఖతార్‌కు ఎగుమతి ఆపేయటంతో భారతదేశానికి క్షమాపణలు చెప్పిన ఖతార్.
ఫాక్ట్: ఖతార్ ఇటీవల భారతదేశానికి క్షమాపణలు చెప్పినట్టు ఎటువంటి ఆధారాలు దొరకలేదు. ఇటీవల ఖతార్ విదేశాంగ మంత్రిత్వ శాఖ భారత రాయబారి దీపక్ మిట్టల్‌ను పిలిపించి, నూపుర్ శర్మ మరియు నవీన్ జిందాల్ ముహమ్మద్ ప్రవక్తపై చేసిన వివాదాస్పద వ్యాఖ్యలను ఖండిస్తూ అధికారిక నోట్‌ను అందజేసింది. భారత ప్రభుత్వం నుండి బహిరంగ క్షమాపణ కోరింది. దీనికి నిరసనగా భారతీయులు కొంతమంది బాయ్‌కాట్ ఖతర్ ఎయిర్‌వేస్ అంటూ ట్విట్టర్‌లో ట్రెండ్ కూడా చేసారు. అసలు గోధుమలు, బాస్మతి బియ్యం ఖతార్‌కు భారత్ ఎగుమతులు ఆపినట్టు ఎటువంటి ఆధారాలు లేవు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, ఖతార్ ఇటీవల భారతదేశానికి క్షమాపణలు చెప్పినట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అటువంటిది జరిగుంటే అన్నీ ప్రముఖ వార్తాపత్రికలు దాని గురించి ప్రచురించేవి.
ఇటీవల ఖతార్ విదేశాంగ మంత్రిత్వ శాఖ భారత రాయబారి దీపక్ మిట్టల్‌ను పిలిపించి, నూపుర్ శర్మ మరియు నవీన్ జిందాల్ ముహమ్మద్ ప్రవక్తపై చేసిన వివాదాస్పద వ్యాఖ్యలను ఖండిస్తూ అధికారిక నోట్‌ను అందజేసింది. భారత ప్రభుత్వం నుండి బహిరంగ క్షమాపణ కోరింది. దీనికి నిరసనగా భారతీయులు కొంతమంది బాయ్‌కాట్ ఖతర్ ఎయిర్‌వేస్ అంటూ ట్విట్టర్‌లో ట్రెండ్ కూడా చేసారు.
ఇటీవల గోధుమలు, బాస్మతి బియ్యం ఖతార్‌కు భారత్ ఎగుమతులు ఆపేయటంతో తర్వాత భారతదేశానికి క్షమాపణలు చెప్పిందని న్యూస్ ఆర్టికల్స్ లేవు. అసలు ఎగుమతులు ఆపినట్టు ఆధారాలు లేవు. ఖతార్ మరియు భారతదేశం మధ్య మంచి స్నేహ సంబంధాలు ఉన్నాయి. ఇరు దేశాల మధ్య దౌత్య సంబంధాలకు 50 ఏళ్లు అవుతున్న సందర్భంగా భారత ఉప రాష్ట్రపతి వెంకయ్య నాయుడు ఉత్సవాలకు ఖతార్‌కు వెళ్లారు కూడా. అంతే కాదు,  ఖతార్ ఆహార భద్రత అవసరాలను తీర్చడంలో భారతదేశం యొక్క సహాయాన్ని ఖతార్ నాయకత్వానికి  భారత ఉప రాష్ట్రపతి వెంకయ్య నాయుడు హామీ కూడా ఇచ్చారు.
చివరగా, గోధుమలు, బాస్మతి బియ్యం ఖతార్‌కు ఎగుమతి ఆపేయటంతో ఖతార్ ఇటీవల భారతదేశానికి క్షమాపణలు చెప్పినట్టు ఎటువంటి ఆధారాలు లేవు.


text:
పాకిస్థాన్ ఉగ్రవాది హఫీజ్ సయీద్‌తో షారుఖ్ ఖాన్ ఫొటోలు దిగినట్లు ఎక్కడా ఆధారాలు లేవు - FACTLY
Sai Krishna Muthyanolla
December 19, 2022
ఇటీవల బాలీవుడ్ నటుడు షారుఖ్ ఖాన్ నటించిన పఠాన్  సినిమా వివాదం నేపథ్యంలో, పాకిస్థాన్ ఉగ్రవాది హఫీజ్ సయీద్‌తో షారుఖ్ ఖాన్ ఫోటో దిగాడు అని, వారిరువురికీ   సంబంధాలు ఉన్నాయి అని చెప్తూ ఒక పోస్టు సోషల్ మీడియాలో ప్రచారంలో ఉంది. ఇందులో ఎంత నిజం ఉందో ఇప్పుడు చూద్దాం.
క్లెయిమ్: పాకిస్థాన్ ఉగ్రవాది హఫీజ్ సయీద్‌తో షారుఖ్ ఖాన్ ఫోటో దిగాడు, వారిరువురికి  సంబంధాలు ఉన్నాయి.
ఫాక్ట్: హఫీజ్ సయీద్‌తో షారుఖ్ ఖాన్‌కి సంబంధాలు ఉన్నాయని భారత ప్రభుత్వం చేత  కానీ, మీడియాలో ఎక్కడా నిర్ధారణ కాలేదు. ఇద్దరు కలిసి ఉన్న ఫోటో కూడా లేదు. పైగా 2013 లో హఫీజ్ సయీద్ షారుఖ్ ని భారత్‌ను విడిచి పాకిస్థాన్ కు రమ్మని ఆహ్వానిస్తే, దానిని షారుఖ్ ఖండిస్తూ, భారత్ దేశంలో చాలా భద్రంగా, సుఖంగా ఉన్నాము అని, లేని పోనీ సలహాలు ఇచ్చే వారు ఈ విషయం తెలుసుకోవాలి అని స్పష్టం చేశాడు. కావున పోస్టులో చేస్తున్న క్లెయిమ్ తప్పు.
ముందుగా షారుఖ్ ఖాన్‌కి హఫీజ్ సయీద్‌తో సంబంధాలు ఉన్నాయా అని వెతకగా భారత ప్రభుత్వం కానీ, మీడియాలో కానీ ఎక్కడా వీరికి  సంబంధాలు ఉన్నట్లు ప్రకటించలేదు. ఇద్దరూ కలిసి ఫోటో దిగారు అనడానికి కూడా ఎటువంటి సాక్ష్యం లేదు. అయితే 2013లో ‘Outlook Turning points’ అనే మాగజీన్‌లో షారుఖ్ వ్యాసానికి బదులిస్తూ, ఒకవేళ  షారుఖ్ ఖాన్‌కి భారత్ లో భద్రత లేకుంటే, ఆయనను పాకిస్థాన్ కు ఆహ్వానిస్తున్నాం అని హఫీజ్ అన్నాడు.
ఈ వ్యాఖ్యలను ఖండిస్తూ, షారుఖ్ ఈ విధంగా సమాధానమిచ్చాడు, “ఈ వ్యాసంలో నేను కేవలం కొందరు స్వార్థపరులు తమ ప్రయోజనాల కోసం ‘భారత-ముస్లిం’ నటుణ్ని  అయిన నా గుర్తింపును ఎలా వాడుకుంటున్నారో అనే దాని గురించి చర్చించాను. దేశం విడవాలని ఎవరైతే నాకు లేనిపోనీ సలహాలు ఇస్తున్నారో వాళ్ళు తెలుసుకోవాల్సింది ఏంటి అంటే, భారత దేశంలో మేము చాలా భద్రంగా, సుఖంగా ఉన్నాము.”
చివరిగా, పాకిస్థాన్ ఉగ్రవాది హఫీజ్ సయీద్‌తో షారుఖ్ ఖాన్ ఫొటోలు దిగినట్లు ఎక్కడా ఆధారాలు లేవు.

created: December 19, 2022


text:
“మా ప్రభుత్వం ఏర్పడిన వెంటనే అయోధ్యలో రామమందిర పనులను నిలిపివేస్తాం” అని సమాజ్‌వాదీ పార్టీ నేత ఇమ్రాన్ మసూద్ అన్నట్టుగా ఎటువంటి ఆధారాలు లేవు - FACTLY
Sai Krishna Muthyanolla
January 17, 2022
“మా ప్రభుత్వం ఏర్పడిన వెంటనే అయోధ్యలో రామమందిర పనులను నిలిపివేస్తాం”, అని సమాజ్‌వాదీ పార్టీ నేత ఇమ్రాన్ మసూద్ అన్నట్టు ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “మా ప్రభుత్వం ఏర్పడిన వెంటనే అయోధ్యలో రామమందిర పనులను నిలిపివేస్తాం” – సమాజ్‌వాదీ పార్టీ నేత ఇమ్రాన్ మసూద్.
ఫాక్ట్: “మా ప్రభుత్వం ఏర్పడిన వెంటనే అయోధ్యలో రామమందిర పనులను నిలిపివేస్తాం” అని ఇమ్రాన్ మసూద్ అన్నట్టుగా ఎటువంటి ఆధారాలు దొరకలేదు. 2019లో అయోధ్య రామమందిరానికి సంబంధించి సుప్రీంకోర్టు తీర్పు ఇచ్చినప్పుడు, ఆ తీర్పును అందరూ గౌరవించి ఆమోదించాలని ఇమ్రాన్ మసూద్ తెలిపారు. అయోధ్యలో రామమందిర నిర్మాణం జరగాలి, కానీ చట్ట పరిధిలో జరగాలి అంటూ సుప్రీంకోర్టు తీర్పు రాకముందు 2018లో వ్యాఖ్యలు చేసారు. కొద్ది రోజుల క్రితమే కాంగ్రెస్ పార్టీని వీడి ఇమ్రాన్ మసూద్ సమాజ్‌వాదీ పార్టీలో చేరారు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, ఇమ్రాన్ మసూద్ అలా అన్నట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అటువంటి వ్యాఖ్యలు చేసుంటే, వార్తాపత్రికలు దాని గురించి ప్రచురించేవి.
కొద్ది రోజుల క్రితం కాంగ్రెస్ పార్టీని వీడి ఇమ్రాన్ మసూద్ సమాజ్‌వాదీ పార్టీలోకి వచ్చినట్టు తెలుస్తుంది. 2019లో అయోధ్య రామమందిరానికి సంబంధించి సుప్రీంకోర్టు తీర్పు ఇచ్చినప్పుడు, ఆ తీర్పును అందరూ గౌరవించి ఆమోదించాలని ఇమ్రాన్ మసూద్ తెలిపారు. అయోధ్య రామమందిరం గురించి 2018లో, సుప్రీంకోర్టు తీర్పు రాకముందు కూడా మందిర నిర్మాణానికి అనుకూలంగానే వ్యాఖ్యానించినట్టు ఈ ఆర్టికల్‌లో తెలుస్తుంది. అయోధ్యలో రామమందిర నిర్మాణం జరగాలి, కానీ చట్ట పరిధిలో జరగాలి అంటూ వ్యాఖ్యలు చేసారు.
2014 జాతీయ ఎన్నికల ముందు నరేంద్ర మోదీని ముక్కలు ముక్కలు చేస్తానని కొన్ని వివాదాస్పద వ్యాఖ్యలు చేసారు. కానీ, “మా ప్రభుత్వం ఏర్పడిన వెంటనే అయోధ్యలో రామమందిర పనులను నిలిపివేస్తాం” అని ఇమ్రాన్ మసూద్ అన్నట్టు ఎటువంటి ఆధారాలు దొరకలేదు.
చివరగా, “మా ప్రభుత్వం ఏర్పడిన వెంటనే అయోధ్యలో రామమందిర పనులను నిలిపివేస్తాం” అని సమాజ్‌వాదీ పార్టీ నేత ఇమ్రాన్ మసూద్ అన్నట్టుగా ఎటువంటి ఆధారాలు లేవు.

created: January 17, 2022


text:
సుడాన్‌లోని పురావస్తు తవ్వకాల్లో బయటపడ్డ ఈ రాళ్లు హిందూ దేవాలయానికి సంబంధించినవని చెప్పడానికి ఎలాంటి ఆధారం లేదు - FACTLY
Sai Krishna Muthyanolla
March 14, 2023
‘పచ్చి ఇస్లామిక్ దేశంలో ఒక హిందూ దేవాలయం బయటపడడం గొప్ప విశేషం. జయహో సనాతన ధర్మ.’ అని చెప్తూ, మూడు పెద్ద రాళ్లు,  ఒక కట్టడం కలిగి ఉన్న ఫోటో ఒక సోషల్ మీడియా పోస్టు ద్వారా షేర్ చేస్తున్నారు. ఇది 2700 ఏళ్ల క్రితంది అని, పురాతత్వ శాస్త్రవేత్తలు గుర్తించినట్లు ఈ పోస్టు ద్వారా చెప్తున్నారు. అసలు ఇందులోని నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: సుడాన్ దేశంలో, పురావస్తు తవ్వకాల్లో 2700 ఏళ్ల నాటి హిందూ దేవాలయం బయటపడింది.
ఫాక్ట్ (నిజం): పోస్టులోని ఫోటోలో కనిపిస్తున్న ఇసుక రాయి ఇటుకలు ఆమూన్ రా అనే దేవునికి గుడికి సంబంధించినవి. సుడాన్ దేశంలో జరిగిన పురావస్తు తవ్వకాల్లో  ఆమూన్ రా దేవాలయ శిధిలాలు, ఇసుకరాయి ఇటుకలు బయటపడ్డాయి. ఆమూన్ రా అనే దేవున్ని ఈజిప్ట్ దేశస్థులు మరియు కుష్ రాజ్యస్తులు 2700 ఏళ్ల క్రితం పూజించే వారు. పురావస్తు తవ్వకాల్లో బయటపడ్డ ఈ రాళ్ల గురించి ప్రచురితమైన ఏ వార్తా కథనాల్లో కూడా ఇది హిందూ దేవాలయం అని పేర్కొనలేదు. కావున పోస్టులో చేస్తున్న క్లెయిమ్ తప్పు.
వైరల్ పోస్టులో ఉన్న ఫోటోను ఇంటర్నెట్లో  రివర్స్ ఇమేజ్ సెర్చ్ చేసి చూడగా, ఆ ఫోటో కలిగిన అనేక వార్త కథనాలు లభించాయి. లైవ్ సైన్స్ వారి కథనం ప్రకారం సుడాన్ దేశంలో పురావస్తు తవ్వకాల్లో కొన్ని ఇసుకరాయి ఇటుకలు బయటపడ్డాయి. వీటి పైన hieroglyphic శాసనాలు ఉన్నట్లు, ఇవి 2700 సంవత్సరాల క్రితం కుష్ రాజ్యం కాలం నాటివని, ఈ ఇటులకు ఆ కాలం నాటి ఒక దేవాలయానికి సంబంధించినవని ఆ కథనంలో లైవ్ సైన్స్ పేర్కొనింది.
ఈ దేవాలయం యొక్క శిథిలాల్లో ఉన్న శాసనాలని బట్టి ఇది ఆమూన్ రా అనే ఈజిప్షియన్  దేవునికి సంబంధించినది అని డేవిడ్ వైకేజోరెక్ అనే ఆర్కియోలాజిస్ట్  లైవ్ సైన్సుకి తెలియచేసారు.
తవ్వకాల్లో బయటపడ్డ ఇటురాళ్ల గురించి రాయబడ్డ ఏ వార్త కథనంలో (ఇక్కడ, ఇక్కడ మరియు ఇక్కడ) కూడా ఇది హిందూ దేవాలయం అని చెప్పలేదు. వైరల్ పోస్టులో తప్పుగా ఇది హిందూ దేవాలయం అని చెప్తున్నారు.
చివరిగా, సుడాన్‌లోని పురావస్తు తవ్వకాల్లో బయటపడ్డ ఈ రాళ్లు హిందూ దేవాలయానికి సంబంధించినవని చెప్పడానికి ఎలాంటి ఆధారం లేదు.


text:
ఆల్కహాల్ మరియు ధూమపానం కలిపితే వచ్చే నష్టాల కంటే పామ్ ఆయిల్ వల్ల వచ్చే నష్టాలే ఎక్కువ అనడానికి ఎటువంటి ఆధారాలు లేవు - FACTLY
Sai Krishna Muthyanolla
April 27, 2022
ఆల్కహాల్ మరియు ధూమపానం కలిపితే వచ్చే నష్టాల కంటే పామ్ ఆయిల్ వల్ల వచ్చే నష్టాలే ఎక్కువ అంటూ ఒక పోస్ట్ ద్వారా సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఆల్కహాల్ మరియు ధూమపానం కలిపితే వచ్చే నష్టాల కంటే పామ్ ఆయిల్ వల్ల వచ్చే నష్టాలే ఎక్కువ.
ఫాక్ట్: ఆల్కహాల్ మరియు ధూమపానం కలిపితే వచ్చే నష్టాల కంటే పామ్ ఆయిల్ వల్ల వచ్చే నష్టాలే ఎక్కువ అనడానికి ఎటువంటి ఆధారాలు దొరకలేదు. పామ్ ఆయిల్‌లో సంతృప్త కొవ్వులు (saturated fats) ఉంటాయి, ఇది హృదయ సంబంధిత వ్యాధుల ప్రమాదాన్ని పెంచుతుంది. సంతృప్త కొవ్వులు ఎక్కువగా కలిగి ఉన్న కొన్ని ఇతర నూనెలు కూడా ఉంటాయి. పామ్ ఆయిల్ వాటిలో ఒకటి. ఏ నూనె అయినా ఎక్కువ మోతాదులో తీసుకుంటే ప్రమాదమే, పామ్ ఆయిల్ ఒక్కటే కాదు. అయితే, పామ్ ఆయిల్‌లో మోనోశాచురేటెడ్ (Monosaturated) మరియు పాలీఅన్‌శాచురేటెడ్ (Polyunsaturated) ఫ్యాటీ యాసిడ్‌లను కలిగి ఉన్నందున కొద్దిగా భిన్నంగా మరియు ప్రమాదకరం కూడా. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
ఆల్కహాల్ మరియు ధూమపానం కలిపిన దానికంటే పామాయిల్ ప్రమాదకరమని తెలపడానికి ఎటువంటి సమాచారం లభించలేదు.
2018లో టైమ్స్ ఆఫ్ ఇండియా ప్రచురించిన ఆర్టికల్ ప్రకారం, EMRI ఫలితాలు ప్రకారం, గుండెపోటు వచ్చిన వారిలో సుమారు 50% మంది 50 సంవత్సరాల కంటే తక్కువ వయసు ఉన్నవారే. రానున్నరోజుల్లో, యుక్తవయస్సులో మరణించే వారిలో 50 శాతం మంది మధుమేహం మరియు గుండె జబ్బులతో మరణిస్తారని వరల్డ్ ఎకనామిక్ ఫోరమ్ అంచనా వేసినట్లు కొన్ని కథనాలు చూడొచ్చు (ఇక్కడ మరియు ఇక్కడ). వరల్డ్ ఎకనామిక్ ఫోరమ్ యొక్క రిపోర్ట్ అయితే మాకు లభించలేదు.
ప్రపంచంలో పామాయిల్ ను అత్యధికంగా దిగుమతి చేసుకునే దేశం భారతదేశం. దాదాపు 9 మిలియన్ టన్నులు ప్రతి సంవత్సరం ముఖ్యంగా ఇండోనేషియా, మలేషియా నుండి దిగుమతి చేస్తాం.
పామ్ ఆయిల్‌లో సంతృప్త కొవ్వులు (saturated fats) ఉంటాయి, ఇది హృదయ సంబంధిత వ్యాధుల ప్రమాదాన్ని పెంచుతుంది. సంతృప్త కొవ్వులు ఎక్కువగా  కలిగి ఉన్న కొన్ని ఇతర నూనెలు కూడా ఉంటాయి. పామ్ ఆయిల్ వాటిలో ఒకటి. ఇటువంటి నూనెలు ఎక్కువ మోతాదులో తీసుకుంటే ప్రమాదమే, పామ్ ఆయిల్ ఒక్కటే కాదు. అయితే, పామ్ ఆయిల్‌లో మోనోశాచురేటెడ్ (Monosaturated) మరియు పాలీఅన్‌శాచురేటెడ్ (Polyunsaturated) ఫ్యాటీ యాసిడ్‌లను కలిగి ఉన్నందున కొద్దిగా భిన్నంగా ఉంటుంది.
చివరగా, ఆల్కహాల్ మరియు ధూమపానం కలిపితే వచ్చే నష్టాల కంటే పామ్ ఆయిల్ వల్ల వచ్చే నష్టాలే ఎక్కువ అనడానికి ఎటువంటి ఆధారాలు లేవు.


text:
2024 కన్నా ముందే భారతదేశం హిందూ రాష్ట్రంగా ప్రకటించబడుతుందని ఇజ్రాయెల్ ఇంటెలిజెన్స్ ఏజెన్సీ మొసాద్ అన్నట్టు ఎటువంటి సమాచారం లేదు. - FACTLY
Sai Krishna Muthyanolla
December 24, 2021
‘2024 సార్వత్రిక ఎన్నికలకు ముందే భారతదేశం హిందూ రాష్ట్రంగా ప్రకటించబడుతుంది’ అని ఇజ్రాయెల్ ఇంటెలిజెన్స్ ఏజెన్సీ మొసాద్ అనట్టు చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా ఆ వార్తకి సంబంధించి నిజమేంటో చూద్దాం.
క్లెయిమ్: ‘2024 సార్వత్రిక ఎన్నికలకు ముందే భారతదేశం హిందూ రాష్ట్రంగా ప్రకటించబడుతుంది’ – ఇజ్రాయెల్ ఇంటెలిజెన్స్ ఏజెన్సీ మొసాద్
ఫాక్ట్(నిజం): ఇజ్రాయెల్ ఇంటెలిజెన్స్ ఏజెన్సీ మొసాద్ ఈ వ్యాఖ్యలు చేసినట్టు ఎటువంటి సమాచారం లేదు. ఒకవేళ నిజంగానే మొసాద్ ఇలా వ్యాఖ్యానించి ఉంటే మన దేశ మీడియా ఈ విషయాన్ని ప్రముఖంగా రిపోర్ట్ చేసి ఉండేది. భారతదేశం లౌకికతత్వాన్ని (సెక్యూలరిజం) అవలంభిస్తుందని రాజ్యాంగం యొక్క బేసిక్ స్ట్రక్చర్ అయిన ప్రీయాంబల్‌లో పేర్కొనగా, బేసిక్ స్ట్రక్చర్‌ని సవరించకూడదని పలు సార్లు సుప్రీం కోర్టు చెప్పింది. కావున పోస్టు ద్వారా చెప్పేది తప్పు.
ఇజ్రాయెల్ ఇంటెలిజెన్స్ ఏజెన్సీ మొసాద్ ఈ వ్యాఖ్యలు చేసినట్టు మాకు ఎటువంటి వార్తా కథనాలుగాని లేక ఇతర సమాచారంగాని లభించలేదు. ఒకవేళ నిజంగానే ఒక దేశ ఇంటెలిజెన్స్ ఏజెన్సీ ఇలాంటి వ్యాఖ్యలు చేసుంటే మన మీడియా దీన్ని ప్రముఖంగా రిపోర్ట్ చేసి ఉండాలి, కాని మాకు ఈ విషయానికి సంబంధించి ఎటువంటి మీడియా కథనాలు లభించలేదు.
అలాగే భారతదేశం హిందూ రాష్ట్రంగా ప్రకటించే అంశంపై దేశంలో ఎటువంటి చర్చలు జరుగుతున్నట్టు సమాచారం లేదు. రాజ్యాంగం ప్రకారం భారతదేశం లౌకికతత్వాన్ని (సెక్యూలరిజం) అవలంభిస్తుంది. భారతదేశం పాటిస్తున్న లౌకికతత్వం ప్రకారం రాజ్యానికి ఎటువంటి అధికారిక మతం ఉండదు.రాజ్యం ముందు అన్ని మతాలు ఒక్కటే.
రాజ్యాంగంలోని ప్రీయాంబల్‌లో భారతదేశం లౌకికతత్వాన్ని (సెక్యూలరిజం) అవలంభిస్తుందని స్పష్టంగా పేర్కొన్నారు. ప్రీయాంబల్ రాజ్యాంగం యొక్క బేసిక్ స్ట్రక్చర్ యొక్క భాగమని, రాజ్యాంగం యొక్క బేసిక్ స్ట్రక్చర్‌ని సవరించకూడదని గతంలో అనేక తీర్పుల్లో సుప్రీం కోర్టు పేర్కొంది.
అలాగే అదేవిధంగా ప్రాథమిక హక్కులలో ఆర్టికల్ 25 – 28 కూడా లౌకికతత్వాన్ని పునరుద్ఘాటిస్తున్నాయని సుప్రీం కోర్టు పలు తీర్పులలో పేర్కొంది. ఒకవేళ భారతదేశాన్ని హిందూ రాష్ట్రంగా ప్రకటించాలన్నా రాజ్యాంగ సవరణ చేయాలి. కానీ, ప్రస్తుతం ఈ విషయంలో రాజ్యాంగ సవరణ చేయనునట్టు ఎటువంటి సమాచారం లేదు, రాజకీయ ప్రకటనలు కూడా లేవు.
చివరగా, 2024 కన్నా ముందే భారతదేశం హిందూ రాష్ట్రంగా ప్రకటించబడుతుందని ఇజ్రాయెల్ ఇంటెలిజెన్స్ ఏజెన్సీ మొసాద్ అన్నట్టు ఎటువంటి సమాచారం లేదు.

created: December 24, 2021


text:
భారత రహస్య సమాచారాన్ని పాకిస్థాన్‌కి చెరవేయడానికి షారూఖ్ ఖాన్ బర్ఖా దత్‌కి శాటిలైట్ ఫోన్ కొనిచ్చాడనటానికి ఎటువంటి ఆధారాలు లేవు - FACTLY
Sai Krishna Muthyanolla
January 25, 2023
కార్గిల్ యుద్ధ సమయంలో భారత రక్షణ సిబ్బంది వివరాలను, బంకర్ల ఆచూకీను పాకిస్థాన్‌కి తెలియజేయడానికి షారూఖ్ ఖాన్ జర్నలిస్ట్ బర్ఖా దత్‌కి ఒక శాటిలైట్ ఫోనుని కొనిచ్చారంటూ సోషల్ మీడియాలో ఒక పోస్ట్ ప్రచారంలో ఉంది. బర్ఖాదత్ కార్గిల్ యుద్ధ సమయంలో సైనికుల సమాచారాన్ని రిపోర్ట్ చేయడం వలన వందలాది భారతీయ సైనికులు ప్రాణాలు కోల్పోవలిసి వచ్చిందని ఈ పోస్టులో పేర్కొన్నారు. షారూఖ్ ఖాన్ నటించిన పఠాన్ చిత్రం 2023 జనవరి 25న విడుదలైన నేపథ్యంలో, ఈ సినిమాను ప్రజలు బహిష్కరించాలని కోరుతూ పోస్టుని సోషల్ మీడియాలో షేర్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కార్గిల్ యుద్ధ సమయంలో భారత సైనికుల రహస్య సమాచారాన్ని పాకిస్థాన్‌కి తెలియజేయడానికి షారూఖ్ ఖాన్ జర్నలిస్ట్ బర్ఖా దత్‌కి ఒక శాటిలైట్ ఫోనుని కొనిచ్చారు.
ఫాక్ట్ (నిజం): జర్నలిస్ట్ బర్ఖాదత్ కార్గిల్ యుద్ధాన్ని లైవ్ రిపోర్టింగ్ చేయడం వలన ఒకానొకసారి తమ ఆపరేషన్ గోప్యతకు ఇబ్బంది కలిగే పరిస్థితి తలెత్తిందని జనరల్ మోహిందర్ పూరి 2015లో విడుదల చేసిన తన ‘Kargil: Turning the Tide’ పుస్తకంలో తెలిపారు. కానీ, అందువలన భారత సైన్యానికి ప్రాణహాని జరిగిందని మోహిందర్ పూరీ తన పుస్తకంలో చెప్పలేదు. కార్గిల్ యుద్ధాన్ని దేశప్రజలు వీక్షించడానికి బర్ఖా దత్ డైనమిక్ రిపోర్టింగ్ ముఖ్య కారణమని మోహిందర్ పూరి తన పుస్తకంలో బర్ఖాదత్‌ను ప్రశంసించారు. కార్గిల్ యుద్ద సమయంలో భారత రహస్య సమాచారాన్ని పాకిస్థాన్‌కి చెరవేయడానికి షారూఖ్ ఖాన్ బర్ఖాదత్‌కి శాటిలైట్ ఫోన్ కొనిచ్చారని చెప్పడానికి ఎటువంటి ఆధారాలు లేవు. కావున, పోస్టులో చేస్తున్న క్లెయిమ్ తప్పు.
పోస్టులో క్లెయిమ్ చేస్తున్నట్టు కార్గిల్ యుద్ధ సమయంలో భారత సైనికుల రహస్య సమాచారాన్ని పాకిస్థాన్‌కి చెరవేయడానికి షారూఖ్ ఖాన్ బర్ఖా దత్‌కి శాటిలైట్ ఫోనుని కొనిచ్చారా? అని ఇంటర్నెట్లో వెతికితే, ఈ విషయాన్ని రిపోర్ట్ చేస్తూ ఏ ఒక్క వార్తా సంస్థ రిపోర్ట్ చేయలేదని తెలిసింది. పోస్టులో షేర్ చేసిన ఫోటో, 2015లో షారూఖ్ ఖాన్ 50వ పుట్టినరోజు సందర్భంగా బర్ఖా దత్ షారూఖ్ ఖాన్‌ని ఇంటర్వ్యూ చేసినప్పుడు తీసినది. ఈ ఇంటర్వ్యూలో కార్గిల్ యుద్ధం గురించి వీరిద్దరూ ఎక్కడా సంభాషించలేదు. కార్గిల్ యుద్ద సమయంలో భారత రహస్య సమాచారాన్ని పాకిస్థాన్‌కి చెరవేయడానికి షారూఖ్ ఖాన్ బర్ఖా దత్‌కి శాటిలైట్ ఫోనుని కొనిచ్చారని చెప్పడానికి ఎటువంటి ఆధారాలు లేవు.
జర్నలిస్ట్ బర్ఖాదత్ టైగర్ హిల్ ఆపరేషన్‌ను లైవ్ రిపోర్టింగ్ చేయడం వలన ఒకానొకసారి తమ ఆపరేషన్ గోప్యతకు ఇబ్బంది కలిగే పరిస్థితి తలెత్తిందని జనరల్ మోహిందర్ పూరి 2015లో లాంచ్ చేసిన తన ‘Kargil: Turning the Tide’ పుస్తకంలో తెలిపారు. కానీ, అందువలన భారత సైన్యానికి ప్రాణహాని జరిగిందని మోహిందర్ పూరి తన పుస్తకంలో చెప్పలేదు.
టైగర్ హిల్ యుద్ధాన్ని దేశప్రజలు వీక్షించడానికి మీడియా ముఖ్యమైన పాత్ర పోషించిందని, ముఖ్యంగా బర్ఖా దత్ డైనమిక్ రీపోర్టింగ్ అందుకు కారణమని మోహిందర్ పూరీ తన పుస్తకంలో బర్ఖాదత్‌ను ప్రశంసించారు. ఈ విషయాన్ని రిపోర్ట్ చేస్తూ పలు వార్తా సంస్థలు ఆర్టికల్స్ కూడా పబ్లిష్ చేశాయి. వాటిని ఇక్కడ మరియు ఇక్కడ చూడవచ్చు. 2015లో ఈ పుస్తకం లాంచ్ కార్యక్రమానికి బర్ఖాదత్ కూడా అతిథిగా హాజరయ్యారు. కార్గిల్ యుద్ధాన్ని బర్ఖా దత్ లైవ్ రిపోర్టింగ్ చేయడం వలన వందలాది మంది సైనికులు ప్రాణాలు కోల్పోవలిసి వచ్చిందని భారత ఆర్మీ గాని ప్రభుత్వం గానీ ప్రకటించలేదు. ఒకవేళ అలా జరిగి ఉంటే కార్గిల్ యుద్ధానికి సంబంధించి రాసిన ఒక పుస్తకం ఆవిష్కరణ కార్యక్రమానికి బర్ఖా దత్‌ను ముఖ్య అతిథిగా పిలిచే అవకాశం లేదు. ఈ వివరాల ఆధారంగా పోస్టులో షేర్ చేసిన సమాచారం అవాస్తవమని చెప్పవచ్చు.
చివరగా, కార్గిల్ యుద్ధ సమయంలో భారత రహస్య సమాచారాన్ని పాకిస్థాన్‌కి చెరవేయడానికి షారూఖ్ ఖాన్ బర్ఖా దత్‌కి శాటిలైట్ ఫోన్ కొనిచ్చారని చెప్పడానికి ఎటువంటి ఆధారాలు లేవు.

created: January 25, 2023


text:
చికెన్ లో కొరోనా వైరస్ దొరికినట్టు ఎటువంటి ఆధారాలు లేవు. అది ఒక ఫేక్ మెసేజ్. - FACTLY
Sai Krishna Muthyanolla
February 7, 2020
చికెన్ (కోడి) లో కొరోనా వైరస్ దొరికింది, చికెన్ తినకండి అని చెప్తూ, కొన్ని ఫోటోలతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
చికెన్ లో కొరోనా వైరస్ దొరికింది. చికెన్ తినకండి.
ఫాక్ట్ (నిజం): చికెన్ లో కొరోనా వైరస్ దొరికిందని చెప్పడానికి ఎటువంటి ఆధారాలు లేవు. సోషల్ మీడియాలో వైరల్ అవుతున్నది ఫేక్ మెసేజ్ అని జీహెచ్ఎంసీ అధికారులు తెలిపారు. సరిగ్గా వేడి చేసి వండిన చికెన్ తినొచ్చని ప్రపంచ ఆరోగ్య సంస్థ (WHO) వారు కూడా తెలిపారు. కావున పోస్ట్ లో చెప్పింది తప్పు.
చికెన్ లో కొరోనా వైరస్ దొరికిందా అని గూగుల్ లో వెతకగా, అటువంటి సమాచారం ఎక్కడా కూడా లేదు. ఆ మెసేజ్ సోషల్ మీడియాలో చాలా వైరల్ అవ్వడంతో, జీహెచ్ఎంసీ (GHMC – Greater Hyderabad Municipal Corporation) అధికారులు దాని పై స్పందిస్తూ ‘ప్రెస్ రిలీజ్’ విడుదల చేసినట్టు ఇక్కడ చూడవొచ్చు. చికెన్ లో కొరోనా వైరస్ దొరికిందని చెప్పడానికి ఎటువంటి ఆధారాలు లేవని, సోషల్ మీడియాలో వైరల్ అవుతున్న ఫోటోలు ‘రానిఖేట్’ అనే వ్యాధికి సంబంధించిన ఫోటోలు అని పీ. వెంకటేశ్వర్ రెడ్డి (Chief Veterinary Officer (Rtd.) – GHMC) తెలిపారు. ప్రెస్ రిలీజ్ ని కింద చూడవొచ్చు.
సరిగ్గా వేడి చేసి వండిన చికెన్ తినొచ్చని ప్రపంచ ఆరోగ్య సంస్థ (WHO) వారు తెలిపారు. అదే విషయాన్ని జీహెచ్ఎంసీ ‘ప్రెస్ రిలీజ్’ లో కూడా చదవొచ్చు.
నోవెల్ కొరోనా వైరస్ ని డిసెంబర్ 2019 చివరి వారంలో గుర్తించారు. కానీ, పోస్ట్ లోని ఫోటోలు ఎప్పటినుండో ఇంటర్నెట్ లో ఉన్నట్టు ఇక్కడ మరియు ఇక్కడ చూడవొచ్చు. కావున, వాటికీ కొరోనా వైరస్ కి ఎటువంటి సంబంధం లేదు.
చికెన్ తో కొరోనా వైరస్ వస్తుందనే ఫేక్ మెసేజ్ లు వైరల్ అవ్వడంతో, దేశంలో చికెన్ అమ్మకాలు మరియు రేట్లు తగ్గాయని ‘బిజినెస్ స్టాండర్డ్’ ఆర్టికల్ లో చదవొచ్చు. కాకపోతే, చైనా లో కోళ్లకు  ‘H5N1 bird flu’ (కొరోనా వైరస్ కాదు) వచ్చిందని, వాటిని చంపుతున్నారని ఇక్కడ చదవొచ్చు. కానీ, బర్డ్ ఫ్లూ కీ, కొరోనా వైరస్ కి ఎటువంటి సంబంధం లేదని ‘బిజినెస్ స్టాండర్డ్’ ఆర్టికల్ లో చదవొచ్చు.
చివరగా, చికెన్ లో కొరోనా వైరస్ దొరికినట్టు ఎటువంటి ఆధారాలు లేవు. అది ఒక ఫేక్ మెసేజ్.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 7, 2020


text:
గుండెపోటు వచ్చిన వెంటనే అల్లం తింటే గుండెపోటు తగ్గుతుందని నిరూపించడానికి ఎటువంటి ఆధారాలు లేవు - FACTLY
Sai Krishna Muthyanolla
January 4, 2024
గుండెపోటు వచ్చిన వెంటనే కళ్ళలో నీళ్ళు వచ్చేంత వరకు అల్లం నమలడం ద్వారా గుండెలో ఉన్న అడ్డంకులు తొలగిపోయి రోగికి గుండెపోటు తగ్గుతుందని అని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: గుండెపోటు వచ్చిన వెంటనే అల్లం తినడం వల్ల గుండెపోటు తగ్గుతుంది.
ఫాక్ట్(నిజం): నేషనల్ లైబ్రరీ ఆఫ్ మెడిసిన్, వెబ్‌ఎమ్‌డి వెబ్‌సైట్‌లలో ప్రచురించబడిన పరిశోధన కథనాల ప్రకారం, అల్లం గుండె ఆరోగ్యాన్ని కాపాడుకోవడంలో ప్రభావవంతంగా పనిచేస్తుంది. అయితే, గుండెపోటు వచ్చిన వెంటనే అల్లం తీసుకోవడం వల్ల గుండెపోటు తగ్గుతుందని చెప్పడానికి ఎటువంటి ఆధారాలు లేవు. కావున పోస్టు ద్వారా చెప్పేది తప్పు.
అమెరికాకు చెందిన సెంటర్ ఫర్ డిసీజ్ కంట్రోల్ అండ్ ప్రివెన్షన్ (CDC) ప్రకారం, గుండెపోటును మయోకార్డియల్ ఇన్‌ఫ్రాక్షన్ అని కూడా పిలుస్తారు, ఇది గుండె కండరాలకు తగినంత రక్తం లభించనప్పుడు సంభవిస్తుంది. అనేక అధ్యయనాల ప్రకారం కరోనరీ ఆర్టరీ సంకోచించడం వల్ల గుండెకు రక్త సరఫరా ఆగిపోయి ఈ పరిస్థితి ఏర్పడుతుంది. రక్త ప్రవాహాన్ని పునరుద్ధరించడానికి చికిత్స పొందడంలో ఆలస్యం అయ్యేకొద్ది కండరాలకు ఎక్కువ నష్టం జరుగుతుంది.
గుండెపోటు చికిత్సలో అల్లం ఉపయోగం, దాని ప్రభావం గురించి గల వైద్య పరిశోధన అధ్యయనాల కోసం వెతకగా, నేషనల్ లైబ్రరీ ఆఫ్ మెడిసిన్ వెబ్‌సైట్‌లో ప్రచురించిన పరిశోధనా పత్రం లభించింది, దీని ప్రకారం “ఇటీవలి సంవత్సరాలలో, కొత్త ఔషధాలను తక్కువ దుష్ప్రభావాలతో అభివృద్ధి చేయడానికి అనేక మూలికా మందులు ఉపయోగించబడ్డాయి. మూలికా మందులలో అల్లం అనేక వ్యాధులలో సాంప్రదాయ ఔషధంగా చాలా సంవత్సరాలుగా ఉపయోగించబడుతుంది, అల్లంలో గుండెకు మేలు చేసే కార్డియోప్రొటెక్టివ్ గుణాలు అనేకం ఉన్నాయి, అల్లం గుండె పనితీరు, రక్తపోటు, లిపిడ్ స్థాయిలు మరియు రక్తం గడ్డకట్టడం వంటి వివిధ అంశాలను ప్రభావితం చేయడం ద్వారా హృదయ ఆరోగ్యాన్ని కాపాడుకోవడానికి దోహదం చేస్తుంది”.
అలాగే, WebMD ప్రకారం, అల్లం అధిక రక్తపోటు మరియు గుండె జబ్బులు వంటి వ్యాధులతో పోరాడటానికి శరీరానికి సహాయపడుతుంది మరియు కొలెస్ట్రాల్‌ను తగ్గిస్తుంది.
అయితే, గుండెపోటు వచ్చిన వెంటనే అల్లం తీసుకోవడం వల్ల గుండెపోటు తగ్గుతుందని చెప్పడానికి ఎటువంటి ఆధారాలు లేవు. హార్ట్ ఎటాక్ వచ్చిన సమయంలో తీసుకోవాల్సిన జాగ్రత్తల గురించి మేయో క్లీనిక్  క్రింది సూచనలు చేసింది.
గుండెపోటు చికిత్సలు మరియు మందుల గురించి మరింత తెలుసుకోవడానికి, ఈ పేజీని సందర్శించండి.
చివరగా, గుండె ఆరోగ్యాన్ని కాపాడుకోవడంలో అల్లం ప్రభావవంతంగా ఉన్నప్పటికీ, గుండెపోటు వచ్చిన వెంటనే అల్లం తీసుకోవడం వల్ల గుండెపోటు తగ్గుతుందని చెప్పడానికి ఎటువంటి ఆధారాలు లేవు.

created: January 4, 2024


text:
నోబెల్ శాంతి బహుమతి రేసులో మోదీ ఉన్నాడని నోబెల్ ప్రైజ్ కమిటీ సభ్యుడు ఆస్లే టోజే అనలేదు - FACTLY
Sai Krishna Muthyanolla
March 17, 2023
నోబెల్ శాంతి బహుమతికి ప్రధాని మోదీ అతిపెద్ద పోటీదారు అని నోబెల్ ప్రైజ్ కమిటీ డిప్యూటీ లీడర్ ఆస్లే టోజే అన్నట్టు చెప్తున్న పోస్ట్ ఒకటి సోషల్ మీడియాలో వైరల్ అవుతోంది. ఈ కథనం ద్వారా ఈ వార్తలో నిజమెంతుందో చూద్దాం.
క్లెయిమ్: నోబెల్ శాంతి బహుమతికి ప్రధాని మోదీ అతిపెద్ద పోటీదారు – ఆస్లే టోజే, నోబెల్ ప్రైజ్ కమిటీ డిప్యూటీ లీడర్
ఫాక్ట్(నిజం):  నోబెల్ శాంతి బహుమతికి ప్రధాని మోదీ పోటీదారు అంటూ నోబెల్ ప్రైజ్ కమిటీ డిప్యూటీ లీడర్ ఆస్లే టోజే వ్యాఖ్యానించలేదు. ఇదే విషయం ఆస్లే టోజే కూడా స్పష్టం చేసాడు. నోబెల్ నియమాల ప్రకారం కూడా నామినేట్ అయిన వ్యక్తుల వివరాలు 50 సంవత్సరాల వరకు గోప్యంగా ఉంచుతారు. ఈ విషయానికి సంబంధించి మీడియా సంస్థలు తప్పుడు కథనాలను ప్రచారం చేసాయి. కావున పోస్టు ద్వారా చెప్పేది తప్పు.
నోబెల్ శాంతి బహుమతి కమిటీ డిప్యూటీ లీడర్ ఆస్లే టోజే ఇటీవల 14 మార్చి 2023న ఢిల్లీలోని ఇండియా ఇంటర్నేషనల్ సెంటర్ (IIC)లో ఇండియా సెంటర్ ఫౌండేషన్ నిర్వహించిన “Alternative Development Model & Peace” అనే అంశంపై రౌండ్ టేబుల్ చర్చకు హాజరయ్యారు. ఈ సమావేశంలో టోజే రష్యా-ఉక్రెయిన్ వివాదం నేపథ్యంలో ప్రపంచ శాంతి గురించి మాట్లాడారు.
ఈ సందర్భంగా టోజే అనేక భారత మీడియా సంస్థలకు ఇంటర్వ్యూలు ఇచ్చాడు. మీడియాతో మాట్లాడిన సందర్భంలో టోజే, భారత్ మరియు మోదీని పొగిడాడు. రష్యా-యుక్రెయిన్ యుద్ధం నేపథ్యంలో రష్యా అణు ఆయుధాలు వాడకుండా మోదీ రష్యాకు చెప్పడం, భారత ఆర్ధిక వ్యవస్థ పుంజుకోవడం, మొదలైన అంశాలలో ఆస్లే టోజే మోదీని ప్రశంసించాడు.
ఐతే ఆస్లే టోజే మోదీని ప్రశంసిస్తూ మాట్లాడిన అంశాన్ని రిపోర్ట్ చేసే క్రమంలో చాలా జాతీయ మరియు స్థానిక మీడియా సంస్థలు ‘నోబెల్ శాంతి బహుమతికి ప్రధాని మోదీ అతిపెద్ద పోటీదారు’ అని ఆస్లే టోజే వ్యాఖ్యానించినట్టు రిపోర్ట్ చేసాయి.
తెలుగు మీడియా సంస్థలు ABN ఆంధ్రజ్యోతి, hmtv , NTV, abp దేశం మొదలైన వార్తా సంస్థలు,  చాలా జాతీయ మీడియా సంస్థలు ఆస్లే టోజే ఇలా వ్యాఖ్యానించినట్టు రిపోర్ట్ చేసాయి.
అసలు ఆస్లే టోజే ఈ వ్యాఖ్యలు చేసాడా?
IICలో తాను చేసిన ప్రసంగంలో గానీ లేదా భారతీయ మీడియా సంస్థలకు ఇచ్చిన ఇంటర్వ్యూలలో, నోబెల్ శాంతి బహుమతికి మోడీని అగ్ర పోటీదారు అని ఆస్లే టోజే అనలేదు.
మోదీకి నోబెల్ శాంతి బహుమతి సంబంధించి ఒక జర్నలిస్ట్ అడిగిన ప్రశ్నకు సమాధానమిస్తూ ‘నోబెల్ శాంతి బహుమతిని అందుకోవాలని ఏ నాయకుడైనా కోరుకుంటారు. ఈ అవార్డుకు అర్హులు కావడానికి ప్రపంచంలో శాంతి కోసం తగినంతగా చేయడానికి ప్రయత్నించాలి. ఆవార్డుల కన్నా ప్రపంచం ముఖ్యం’ అని సమాధానమిస్తాడు.
నోబెల్ ప్రైజ్ నియమాలు ఎం చెప్తున్నాయి ?
నోబెల్ నియమాల ప్రకారం బహుమతి కోసం పరిశీలించిన వ్యక్తుల వివరాలు చాలా గోప్యంగా ఉంచుతారు. నోబెల్ బహుమతికి నామినేట్ అయిన వ్యక్తుల వివరాలు, అలాగే వారిని నామినేట్ చేసిన వారి వివరాలు, 50 సంవత్సరాల వరకు బయటికి తెలియనివ్వరు.
ఫలానా వ్యక్తి నోబెల్ బహుమతి రేసులో ఉన్నాడని వచ్చిన వార్తలు పూర్తిగా పుకార్లేనని, నోబెల్ వెబ్సైటులో స్పష్టంగా పేర్కొన్నారు. నోబెల్ బహుమతికి నామినేట్ అయినట్టు అసలు ఆ వ్యక్తులకు కూడా తెలియనంత గోప్యంగా ఉంచుతారని వెబ్సైటులో పేర్కొన్నారు.
దీన్నిబట్టి ఆస్లే టోజే మోదీని ఉద్దేశించి ఆ వ్యాఖ్యలు చేసి ఉండడని, అవి కేవలం కల్పిత వార్తలని స్పష్టమవుతుంది. నోబెల్ నియమాలకు సంబంధించి పూర్తి వివరాలు ఇక్కడ మరియు ఇక్కడ చూడొచ్చు.
అస్లే టోజే  ఈ వార్తలను ఖండించాడు:
మోదీ నోబెల్ బహుమతి రేసులో ఉన్నాడని తాను అన్నట్టు వస్తున్న వార్తలను ఆస్లే టోజే ఖండించాడు. మోదీని ఉద్దేశించి తను ఈ వ్యాఖ్యలను చేయలేదని మీడియాకు స్పష్టం చేసాడు.
ఈ విషయానికి సంబంధించి మరింత స్పష్టత కోసం మీము ఆస్లే టోజేను సంప్రదించాము. ఆయన  వివరణ ఆధారంగా ఈ ఆర్టికల్ అప్డేట్ చేయబడుతుంది.
చివరగా, నోబెల్ శాంతి బహుమతి రేసులో మోదీ ఉన్నాడని నోబెల్ ప్రైజ్ కమిటీ సభ్యుడు ఆస్లే టోజే అనలేదు.


text:
మామిడి పండు తిన్న వెంటనే శీతల పానీయాలు తీసుకోవడం ప్రాణాంతకం అని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
May 11, 2022
మామిడి పండు తిన్న వెంటనే కూల్ డ్రింక్ తాగడం వల్ల ప్రాణాపాయం కలుగుతుందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. యాసిడ్ మరియు ఆర్గానిక్ యాసిడ్ కలిసి ఆరోగ్యానికి హాని కలిగించే విషాన్ని ఏర్పరుస్తాయని, ఇందువల్ల మామిడికాయలు తిన్న తర్వాత శీతల పానీయాలు తీసుకోవద్దని వైద్యులు సూచించారని కూడా పోస్టులో పేర్కొన్నారు. ఈ కథనం ద్వారా పోస్టులో చెప్తున్నదానికి సంబంధించి నిజమెంతుందో చూద్దాం.
క్లెయిమ్: మామిడి పండు తిన్న వెంటనే కూల్ డ్రింక్ తాగడం వల్ల ప్రాణాపాయం కలుగుతుంది.
ఫాక్ట్ (నిజం): చండీగఢ్‌లో మామిడి పండు తిన్న వెంటనే కూల్ డ్రింక్ తాగినందుకు చనిపోయారని చెప్పడానికి ఎటువంటి ఆధారాలు లేవు. మామిడి మరియు కూల్ డ్రింక్స్‌లో ఉండే సిట్రిక్ యాసిడ్ మరియు కార్బోనిక్ యాసిడ్ రెండు కూడా వీక్ (బలహీనమైన) ఆసిడ్స్. రెండు వీక్ ఆసిడ్స్ కలిపి ఒక ద్రావణాన్ని తయారు చేయవచ్చు, దాని వల్ల ఎటువంటి ప్రమాదం ఉండదు. కాబట్టి మామిడి మరియు కూల్ డ్రింక్స్‌లో ఉండే సిట్రిక్ యాసిడ్ మరియు కార్బోనిక్ యాసిడ్ కలిపి తీసుకున్నప్పుడు కూడా ఎటువంటి ప్రమాదం ఉండదు. నిపుణులు కూడా మామిడికాయను కార్బోనేటేడ్ డ్రింక్‌తో కలిపి తీసుకోవడం ప్రాణాంతకం కాదని ధ్రువీకరించారు. కాకపోతే ఇది శరీరంలో చక్కెర మరియు అసిడిటీ స్థాయిలను పెంచుతుందని, ఇది ఆరోగ్యకరమైన జీవనానికి మంచిది కాదని హెచ్చరించారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్తున్నట్టు చండీగఢ్‌లో మామిడి పండు తిన్న వెంటనే కూల్ డ్రింక్ తాగినందుకు చనిపోయారని తెలిపే వార్తా కథనాలేవి మాకు లభించలేదు. ఒకవేళ ఇలా నిజంగానే జరిగి ఉంటే మీడియా ఈ విషయాన్ని రిపోర్ట్ చేసి ఉండేది, కాని అలాంటి రిపోర్ట్స్ మాకు లభించలేదు.
సాధారణంగా మామిడిలో మాలిక్ మరియు సిట్రిక్ యాసిడ్స్ (ఆమ్లాలు) వంటి సేంద్రీయ యాసిడ్స్ ఉంటాయి. ఇవి మామిడి పండులోని ఆమ్లత్వాన్ని(అసిడిటీ) కలిగిస్తాయి. ఐతే  మామిడి కంటే నిమ్మకాయలో సిట్రిక్ యాసిడ్ శాతం ఎక్కువగా ఉంటుంది. అలాగే కార్బొనేటెడ్ డ్రింక్స్‌లో కార్బోనిక్ యాసిడ్ ఉంటుంది, ఇది బాటిల్ మూత తెరిసినప్పుడు హైడ్రోజన్ మరియు కార్బోనేట్‌గా విడిపోతుంది.
ఐతే మామిడి మరియు కూల్ డ్రింక్స్‌లో ఉండే సిట్రిక్ యాసిడ్ మరియు కార్బోనిక్ యాసిడ్ రెండు కూడా చాలా వీక్ (బలహీనమైన) ఆసిడ్స్. అలాగే రెండు వీక్ ఆసిడ్స్ కలిపి ఒక ద్రావణాన్ని తయారు చేయవచ్చు, దాని వల్ల ఎటువంటి ప్రమాదం ఉండదు. కాబట్టి మామిడి మరియు కూల్ డ్రింక్స్‌లో ఉండే సిట్రిక్ యాసిడ్ మరియు కార్బోనిక్ యాసిడ్ కలిపి తీసుకున్నప్పుడు కూడా ఎటువంటి ప్రమాదం ఉండదు.
విశ్వాస్ న్యూస్ అనే ఫాక్ట్-చెకింగ్ సంస్థ వైరల్ అవుతున్న విషయానికి సంబంధించి వివరణ కోసం ఇండియా డైటెటిక్ అసోసియేషన్ (IDA) నేషనల్ ఎగ్జిక్యూటివ్ కమిటీ సభ్యుడు నజ్నీన్ హుస్సేన్‌ను సంప్రదించగా, ఆమె వైరల్ అవుతున్న వార్త తప్పని ధ్రువీకరించారు. కాకపోతే మామిడిపండ్లు మరియు శీతల పానీయాలలో చక్కెర కంటెంట్ ఎక్కువగా ఉంటుంది, రెండింటినీ తీసుకోవడం వల్ల శరీరంలో చక్కెర మరియు అసిడిటీ లెవెల్స్ పెరుగుతాయని హెచ్చరించారు.
చివరగా, మామిడి పండు తిన్న వెంటనే శీతల పానీయాలు తీసుకోవడం ప్రాణాంతకం అని చెప్పడానికి ఎటువంటి ఆధారాలు లేవు.


text:
1996లోనే కాంగ్రెస్ ప్రభుత్వం లిథియాన్ని వెలికితీసి చైనాకు తరలించిందంటూ తప్పుడు సమాచారం షేర్ చేస్తున్నారు - FACTLY
Sai Krishna Muthyanolla
February 21, 2023
జమ్ము కాశ్మీరీలో 5.9 మిలియన్ టన్నుల లిథియం ఖనిజ నిల్వలు ఉన్నవిగా భావిస్తున్నట్లు ఇటీవల Geological Survey of India (GSI) ప్రకటించిన నేపథ్యంలో, అసలు భారత్‌లో 1996లోనే లిథియం నిల్వలున్నట్లు కనుగొన్నారని, ఈ విషయాన్ని ఎవరికీ తెలియకుండా దాచి, దానిని అప్పటి కాంగ్రెస్ ప్రభుత్వం తరువాతి రోజుల్లో చైనాకి తరలించిందని చెప్తూ ఒక వీడియో సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: భారతదేశంలో 1996లోనే లిథియం ఖనిజ నిల్వలను కనుగొని కాంగ్రెస్ ప్రభుత్వం చైనాకు తరలించింది.
ఫాక్ట్: 1999లో GSI ప్రచురించిన రిపోర్ట్ ప్రకారం, 1995-97 మధ్య కాలంలో జమ్ము కాశ్మీర్లో అనేక ప్రాంతాలలో లిథియం నిల్వలను గుర్తించడానికి కొన్ని ప్రాధమిక పరీక్షలు నిర్వహించారు. ఈ పరీక్షలలో తీసుకున్న శాంపిల్స్ లో బౌక్సైట్ మరియు ఇతర ఖనిజాల్లో లిథియం ఉన్నట్లు గుర్తించారు. కానీ, తదుపరి పరీక్షలు చేయాలని ఈ రిపోర్టులో సిఫార్సు  చేశారు. ఇటీవల, దాదాపు 20 ఏళ్ల తరువాత దీనికి సంబంధించిన రెండవ పరీక్ష చేసి జమ్ము కాశ్మీరీలో 5.9 మిలియన్ టన్నుల లిథియం ఖనిజ నిల్వలు ఉన్నవిగా భావిస్తున్నట్లు GSI పేర్కొంది. పూర్తిస్థాయిలో లిథియం వెలికితీత సాధ్యమవుతుందో లేదో తెలియాలంటే మరో రెండు పరీక్షలు చేయవలసి ఉంటుంది. ఇప్పటి వరకు దేశంలో ఎక్కడా లిథియం వెలికి తీయలేదని గనుల మంత్రిత్వ శాఖ పార్లమెంటులో స్పష్టం చేసింది. కావున పోస్టులో చేయబడ్డ క్లెయిమ్ తప్పు.
ముందుగా వైరల్ వీడియోలో చెప్పినట్లుగా 1996 లో జమ్ము కాశ్మీర్‌లో GSI నిర్వహించిన సర్వే రిపోర్టుల కోసం వారి అధికారిక వెబ్‌సైట్లో వెతికాము. 1995 నుండి 1997 మధ్య కాలంలో చేసిన సర్వేలను సమాచారంతో ఉన్న “FINAL REPORT ON REGIONAL GEOCHEMICAL SURVEY FOR BASE METALS AND LITHIUM IN SALAL AREA, UDHAMPUR DISTRICT” అనే రిపోర్ట్ లభించింది. దీనిని 1999లో ప్రచురించారు. ఈ రిపోర్టులోని ముఖ్యాంశాల ప్రకారం, సేకరించిన శాంపిల్స్ లో లిథియం బౌక్సైట్ మరియు ఇతర ఖనిజాలతో కలిసి ఉందని పేర్కొన్నారు.
పైగా, వీటిల్లో లిథియం ఖనిజ రూపంలో కాకుండా ‘silicates’ & ‘ ‘Lattices’ రూపాల్లో ఉన్నట్లు గుర్తించారు. ఇక దీనిపై మరింత పరిశోధన జరగాలని ఈ రిపోర్ట్ లో సూచించారు.
అయితే, గనుల మంత్రిత్వ శాఖ వారు అనుసరించే “United Nations Framework Classification” ప్రకారం, ఏదైనా ఖనిజాన్ని కనుగొని వెలికితీయడానికి నాలుగు దశలు ఉంటాయి. వాటినే G1, G2, G3 మరియు G4 గా విభజించారు. 1999లో ప్రచురించిన రిపోర్టు G4 కేటగిరి కిందికి వస్తుంది. ఈ దశలో కేవలం పరిమితమైన సంఖ్యలో శాంపిల్స్ తీసుకొని ప్రాధమిక సమాచారాన్ని విశ్లేషిస్తారు.
ఈ ఏడాది విడుదల చేసిన రిపోర్టుని G3 గా GSI పేర్కొంది. పైగా అందులో ‘inferred’ అనే అనే పదాన్ని వాడారు. అంటే లభించిన ఆధారాలతో లెక్క కట్టడం అనే అర్థం వస్తుంది, కాబట్టి దీనిపై మరిన్ని పరిశోధనలు చేయాల్సి ఉంటుంది. మరింత సమాచారం కోసం ఇక్కడ చూడవచ్చు.
ఇక దేశంలో లిథియం నిల్వలు ఎంత ఉన్నాయో పార్లమెంటులో ప్రశ్నించగా, గనుల మంత్రిత్వ శాఖ సమాధానమిస్తూ GSI అనేక చోట్ల ప్రాధమిక సర్వేలు నిర్వహిస్తుందని, అయితే నేషనల్ మినరల్ ఇన్వెంటరీలో ఎటువంటి లిథియం నిల్వలు లేవని స్పష్టం చేసింది.
చివరిగా, 1996లో కేవలం ప్రాధమిక సర్వేలో జమ్ము కాశ్మీర్లో లిథియం నిల్వలు ఉండవచ్చు అని గుర్తించారే కానీ దాన్ని వెలికి తీసి చైనాకు తరలించలేదు.

created: February 21, 2023


text:
భారత హాకీ జట్టు కెప్టెన్ మన్‌ప్రీత్ సింగ్ వ్యవసాయ చట్టాలను రద్దు చేయాలని కోరినట్టుగా ఎటువంటి ఆధారాలు లేవు - FACTLY
Sai Krishna Muthyanolla
August 9, 2021
‘మాకు అవార్డులు, రివార్డులు అక్కర్లేదు దేశానికి అన్నంపెట్టే రైతుల గోడు వినండి. రైతు గొంతుకొసే రైతు వ్యతిరేక వ్యవసాయ చట్టాలు రద్దుచేయండి.’ అని భారత హాకీ జట్టు కెప్టెన్ మన్‌ప్రీత్ సింగ్ అన్నారని ఒక పోస్ట్ షేర్ చేస్తున్నారు. కేంద్ర ప్రభుత్వం ప్రకటించిన రివార్డును కూడా తను తిరస్కరించారని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: వ్యవసాయ చట్టాలను రద్దుచేయమని కోరుతూ కేంద్ర ప్రభుత్వం ప్రకటించిన రివార్డును తిరస్కరించిన హాకీ జట్టు కెప్టెన్ మన్‌ప్రీత్ సింగ్.
ఫాక్ట్: మన్‌ప్రీత్ సింగ్ వ్యవసాయ చట్టాల గురించి అలా అన్నట్టు ఎక్కడా కూడా ఎటువంటి సమాచారం లేదు. ఒలింపిక్స్‌లో హాకీ జట్టు ప్రదర్శనపై కేంద్ర ప్రభుత్వం నుండి ఎటువంటి అవార్డును మన్‌ప్రీత్ సింగ్ నిరాకరించినట్లు మీడియా రిపోర్ట్స్ లేవు. కేంద్ర ప్రభుత్వం ఇప్పటివరకు భారత హాకీ జట్టుకు ఎటువంటి అవార్డు కూడా  ప్రకటించలేదు. రాష్ట్ర ప్రభుత్వాలు ప్రకటించాయి, మన్‌ప్రీత్ సింగ్‌తో సహా భారత పురుషుల హాకీ జట్టులో భాగమైన 8 మంది ఆటగాళ్లకు పంజాబ్ ప్రభుత్వం ₹1 కోటి రివార్డును ప్రకటించింది. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, భారత హాకీ జట్టు కెప్టెన్ మన్‌ప్రీత్ సింగ్ వ్యవసాయ చట్టాలను గురించి అలా అన్నట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి వ్యాఖ్యలు చేసి ఉంటే, వార్తాపత్రికలు దీని గురించి ప్రచురించేవి.
ఒలింపిక్స్‌లో హాకీ జట్టు ప్రదర్శనపై ప్రధాని నరేంద్ర మోదీ నుండి ఎటువంటి అవార్డును మన్‌ప్రీత్ సింగ్ నిరాకరించినట్లు మీడియా రిపోర్ట్స్ లేవు. ఈ విషయంపై ఇంటర్నెట్‌లో వెతకగా, కేంద్ర ప్రభుత్వం ఇప్పటివరకు భారత హాకీ జట్టుకు ఎటువంటి అవార్డులను ప్రకటించలేదని తెలుస్తుంది. రాష్ట్ర ప్రభుత్వాలు మాత్రమే తమ రాష్ట్రాలకు సంబంధించిన వారికి (టోక్యో ఒలింపిక్స్ హాకీలో మెడల్ పొందిన వారికి) నగదు రివార్డులను అందజేస్తాయని ప్రకటించాయి. అదేవిధంగా మన్‌ప్రీత్ సింగ్‌తో సహా భారత పురుషుల హాకీ జట్టులో భాగమైన 8 మంది ఆటగాళ్లకు పంజాబ్ ప్రభుత్వం ₹1 కోటి చొప్పున రివార్డును ప్రకటించింది. దీనికి సంబంధించి ఆర్టికల్స్ ఇక్కడ, ఇక్కడ మరియు ఇక్కడ చూడవొచ్చు.
టోక్యో ఒలింపిక్స్‌లో తన నాయకత్వానికి ప్రధాని మోదీ అభినందనలు తెలియజేయడంపై మన్‌ప్రీత్ సింగ్ ట్వీట్ చేశారు, “మీ ప్రోత్సాహానికి ధన్యవాదాలు, నాకు మరియు జట్టుకు ఎన్నడూ లేని మద్దతు ఇచ్చినందుకు – ఇది చివరిది కాదు, దేశానికి మరింత కీర్తిని తీసుకురావడానికి మరింత కష్టపడతాము! జై హింద్!” ఇక్కడ కూడా వ్యవసాయ చట్టాలను గురించి గాని, రివార్డులను నిరాకరించటం గురించి గాని తాను ఏమి చెప్పలేదు.
Thank you so much sir for your encouragement, never ending support for me and the team – this is not the last, we will work harder to bring more Laurel for the nation! Jai Hind 🙏🏼🙏🏼 https://t.co/uyCatglhry
మన్‌ప్రీత్ సింగ్ వ్యవసాయ నేపధ్యం నుండి వచ్చిన వ్యక్తి. పంజాబ్‌లోని జలంధర్‌లో ఒక రైతుకు పుట్టిన బిడ్డ. తన సోదరులు అనేక హాకీ టోర్నమెంట్ల నుండి ఇంటికి బహుమతులను తీసుకురావడం చూసి మన్‌ప్రీత్ సింగ్ ఈ క్రీడను చేపట్టాడు. తన మొదటి హీరో ఒకప్పటి భారత ఒలింపిక్స్ హాకీ జట్టు కెప్టెన్ పర్గత్ సింగ్ అని మన్‌ప్రీత్ అన్నాడు.
చివరగా, హాకీ జట్టు కెప్టెన్ మన్‌ప్రీత్ సింగ్ వ్యవసాయ చట్టాలను రద్దుచేయమని కోరినట్టుగా ఎటువంటి ఆధారాలు లేవు.

created: August 9, 2021


text:
కొరోనా వైరస్ 2020లో వస్తుందని నోస్ట్రాడామస్ అంచనా వేసాడన్నదానికి ఏ ఆధారం లేదు - FACTLY
Sai Krishna Muthyanolla
April 16, 2020
1551లో  నోస్ట్రాడామస్ అనే ఒక ఫ్రెంచ్ ఫిలాసఫర్ 2020లో చైనా లో కొరోనా వైరస్ వ్యాధి వస్తుందని అంచనా వేసాడు అనే క్లెయిమ్ తో ఒక మెసేజ్ సోషల్ మీడియా లో షేర్ చేస్తున్నారు. కానీ, ‘FACTLY’ రీసెర్చ్ లో నోస్ట్రాడమస్ అలాంటి ఏ అంచనా చేయలేదని తెలిసింది మరియు ఈ మెసేజ్ COVID-19 వ్యాప్తి మొదలైనప్పటినుండే ప్రచారం అవుతుంది. ప్రపంచంలోని ఇతర  ఫాక్ట్-చెకర్స్ కూడా ఈ మెసేజ్ తప్పు అని నిర్ధారించారు.
సోర్సెస్:
క్లెయిమ్: ఫేస్బుక్ పోస్ట్ (ఆర్కైవ్డ్)
ఫాక్ట్:
1. వికీసోర్స్ – https://en.wikisource.org/wiki/Les_Propheties
2. నోస్ట్రాడామస్ అంచనాలు  – http://www.nostradamus.org/
3. నోస్ట్రాడామస్ అంచనాలు  – https://www.sacred-texts.com/nos/#prophecies
4. న్యూస్ ఆర్టికల్  – https://www.reuters.com/article/uk-factcheck-coronavirus-nostradamus/false-claim-nostradamus-predicted-the-coronavirus-outbreak-idUSKCN21R388
‘మీకు తెలుసా’  సిరీస్ లో మా వీడియోస్ మీరు చూసారా?


text:
సయ్యద్ అలీ షా గిలానీకి చెందిన ఆస్తులను ‘PM వెల్ఫేర్ ట్రస్ట్’లో జమచేస్తారు అని అనడానికి ఎటువంటి ఆధారాలు లేవు - FACTLY
Sai Krishna Muthyanolla
September 8, 2021
“PM వెల్ఫేర్ ట్రస్ట్‌కు జమకానున్న జిలానీ దోచిన ఆదాయానికి మించిన ఆస్తులు. స్టోన్ పెల్టింగ్‌కు వసూలు చేసిన సొమ్ములు దేశాసేవలో” అని అంటూ ఒక పోస్టును బాగా షేర్ చేస్తున్నారు. కశ్మీర్ వేర్పాటువాద నాయకుడు సయ్యద్ అలీ షా గిలానీ ఇటీవల అనారోగ్యంతో మరణించాడు, ఈ నేపథ్యంలో అతని ఆస్తులకు సంబంధించిన పోస్ట్ సోషల్ మీడియాలో బాగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: PM వెల్ఫేర్ ట్రస్ట్‌కు జమకానున్న గిలానీ దోచిన ఆదాయానికి మించిన ఆస్తులు.
ఫాక్ట్: ‘PM వెల్ఫేర్ ట్రస్ట్’ అనబడే ట్రస్ట్ భారత దేశంలో లేనేలేదు. అటువంటప్పుడు ఆ ట్రస్ట్‌లో ఆస్తులు జమచేస్తారు అనడంలో అర్ధంలేదు. ప్రధానమంత్రికి సంబంధించి రెండు ఫండ్స్ భారత దేశంలో ఉన్నాయి: మొదటిది ప్రధానమంత్రి జాతీయ సహాయ నిధి (పిఎంఎన్ఆర్ఎఫ్), రెండవది పిఎం కేర్స్ ఫండ్; ఇవి రెండు స్వచ్ఛంద విరాళాలను మాత్రమే సేకరిస్తాయి. 2019లో, 3.62 కోట్ల పన్ను ఎగవేత కేసుకు సంబంధించి ఢిల్లీలో కశ్మీర్ వేర్పాటువాద నాయకుడు సయ్యద్ అలీ షా గిలానీకి చెందిన ఇంటిని ఆదాయపు పన్ను శాఖ స్వాధీనం చేసుకుంది. ఇటీవల సయ్యద్ అలీ షా గిలానీకి చెందిన ఆస్తులను ప్రభుత్వం జమచేసుకున్నట్లు ఎటువంటి న్యూస్ ఆర్టికల్స్ లభించలేదు. కావున, పోస్ట్ ద్వారా చెప్పేది తప్పు.
పోస్టులో చెప్పిన విషయం గురించి ఇంటర్నెట్‌లో వెతకగా, అలాంటి విషయం గురించి ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటిది జరిగుంటే, వార్తాపత్రికలు దాని గురించి ప్రచురించేవి.
అసలు ‘PM వెల్ఫేర్ ట్రస్ట్’ అనబడే ట్రస్ట్ భారత దేశంలో లేనేలేదు. అటువంటప్పుడు ఆ ట్రస్ట్‌లో ఆస్తులు జమచేస్తారు అనడంలో అర్ధంలేదు. ప్రధానమంత్రికి సంబంధించి రెండు ఫండ్స్ భారత దేశంలో ఉన్నాయి. మొదటిది ప్రధానమంత్రి జాతీయ సహాయ నిధి (పిఎంఎన్ఆర్ఎఫ్), రెండవది పిఎం కేర్స్ ఫండ్. ఇవి రెండు స్వచ్ఛంద విరాళాలను మాత్రమే సేకరిస్తాయి. వ్యక్తులు, సంస్థలు, ట్రస్టులు, కంపెనీలు నుంచి స్వచ్ఛంద విరాళాలను పిఎంఎన్ఆర్ఎఫ్ స్వీకరిస్తుంది. పిఎం కేర్స్ ఫండ్ ఒక పబ్లిక్ చారిటబుల్ ట్రస్ట్. వ్యక్తులు/సంస్థల ద్వారా స్వచ్ఛంద విరాళాలతో పాటు కంపెనీలు/పబ్లిక్ సెక్టార్ అండర్ టేకింగ్ (పి.ఎస్.యు)ల నుంచి CSR రూపంలో స్వచ్ఛంద విరాళాలను స్వీకరిస్తుంది. ఈ రెండు ఫండ్స్ స్వచ్ఛంద విరాళాలను మాత్రమే సేకరిస్తాయి గనక, ప్రభుత్వం ఒకరికి సంబంధించిన ఆస్తులను వీటిల్లో జమచేయడం అనేది జరగదు.
2019లో, 3.62 కోట్ల పన్ను ఎగవేత కేసుకు సంబంధించి ఢిల్లీలో కశ్మీర్ వేర్పాటువాద నాయకుడు సయ్యద్ అలీ షా గిలానీకి చెందిన ఇంటిని ఆదాయపు పన్ను శాఖ స్వాధీనం చేసుకుంది. దక్షిణ ఢిల్లీలోని మాల్వియా నగర్ ప్రాంతంలో ఉన్న ఈ ఆస్తి 1996-97 నుండి 2001-02 సంవత్సరాలకు గాను ఆదాయపు పన్ను చెల్లించడంలో “విఫలమైందని” ఆరోపించిన తరువాత సీల్ చేయబడింది.
ఇటీవల సయ్యద్ అలీ షా గిలానీకి చెందిన ఆస్తులను ప్రభుత్వం జమచేసుకుంది అని చెప్పే ఎటువంటి న్యూస్ ఆర్టికల్స్ మాకు లభించలేదు.
చివరగా, కశ్మీర్ వేర్పాటువాద నాయకుడు సయ్యద్ అలీ షా గిలానీకి చెందిన ఆస్తులను ‘PM వెల్ఫేర్ ట్రస్ట్’లో జమచేసారు అని అనడానికి ఎటువంటి ఆధారాలు లేవు.

created: September 8, 2021


text:
రాజీవ్, సోనియా గాంధీల వివాహం ఇస్లామిక్ సంప్రదాయాల ప్రకారం జరిగిందని చెప్పడానికి ఎటువంటి ఆధారాలు లేవు - FACTLY
Sai Krishna Muthyanolla
February 13, 2023
రాజీవ్,  సోనియా గాంధీల వివాహం ఇస్లామిక్ సంప్రదాయాల ప్రకారం జరిగిందని చెప్తూ, ఒక ఫొటోతో కూడిన పోస్ట్‌ని సోషల్ మీడియాలో కొందరు షేర్ చేస్తున్నారు. పోస్ట్‌లోని క్లెయిమ్‌లో ఎంతవరకు నిజముందో చూద్దాం.
క్లెయిమ్: రాజీవ్ మరియు సోనియా గాంధీల వివాహం ఇస్లామిక్ సంప్రదాయాల ప్రకారం జరిగింది.
ఫాక్ట్: రాజీవ్ మరియు సోనియా గాంధీల వివాహానికి సంబంధించిన ఫోటోలు మరియు వీడియో చూడగా, ఎక్కడా కూడా వారు పోస్ట్‌లోని ఫోటోలో ఉన్న దుస్తుల్లో కనిపించలేదు. ఆ ఫోటో అసలు వారి వివాహానికి సంబంధించిందని చెప్పడానికి ఎక్కడా ఎటువంటి సమాచారం దొరకలేదు. అంతేకాదు, వారి వివాహం ఇస్లామిక్ సంప్రదాయాల ప్రకారం జరిగిందని చెప్పడానికి కూడా ఆధారాలు లేవు. కావున, పోస్ట్‌లో చెప్పింది తప్పు.
రాజీవ్ మరియు సోనియా గాంధీల వివాహం గురించి ఇంటర్నెట్‌లో వెతకగా, వారి వివాహానికి సంబంధించిన వీడియో ఒకటి సెర్చ్ రిజల్ట్స్‌లో వచ్చింది. ఆ వీడియోలో ఎక్కడా కూడా పోస్ట్‌లోని ఫోటోలో ఉన్న దుస్తుల్లో వారు కనిపించలేదు. వాళ్లిద్దరూ దండలతో ఉన్నట్టు వీడియోలో చూడవచ్చు.
వారి వివాహానికి సంబంధించిన ఫొటోల్లో కూడా వారు బొట్టు పెట్టుకొని, దండలతో ఉన్నట్టు చూడవచ్చు. ఆ ఫోటోలను ఇక్కడ మరియు ఇక్కడ చూడవచ్చు.
రాజీవ్ మరియు సోనియా గాంధీల వివాహం 25 ఫిబ్రవరి 1968న జరిగింది. 26 ఫిబ్రవరి 1968 నాడు ‘ది ఇండియన్ ఎక్సప్రెస్’ వారు ఆ వివాహానికి సంబంధించి ప్రచురించిన అర్టికల్‌లో రాజీవ్ గాంధీ మరియు సోనియా మైనో వేద మంత్రాల మధ్య దండలు మార్చుకుని, రిజిస్టర్‌లో సంతకాలు పెట్టి, మరియు ఉంగరాలు మార్చుకుని పెళ్లి చేసుకున్నట్టు చదవచ్చు.
అంతేకాదు, వారి వివాహం గురించి వివిధ పుస్తకాల్లో కూడా చదవచ్చు (ఇక్కడ, ఇక్కడ, మరియు ఇక్కడ). ఎక్కడా కూడా వారి వివాహం ఇస్లామిక్ సంప్రదాయాల ప్రకారం జరిగిందని లేదు. పోస్ట్‌లోని ఫోటో గురించి కచ్చితమైన సమాచారం మాకు లభించలేదు. అయితే, రాజీవ్ మరియు సోనియా గాంధీల వివాహానికి సంబంధించిన ఫోటోలు మరియు వీడియో చూడగా, ఎక్కడా కూడా వారు పోస్ట్‌లోని ఫోటోలో ఉన్న దుస్తుల్లో కనిపించలేదు. వారి వివాహం క్రిస్టియన్ సంప్రదాయాల ప్రకారం జరిగిందని కొందరు ఇంతకముందు షేర్ చేయగా, అది తప్పు అంటూ 2018లో ‘ది ప్రింట్’ వారు ప్రచురించిన అర్టికల్‌ని ఇక్కడ చదవచ్చు.
చివరగా, రాజీవ్ మరియు సోనియా గాంధీల వివాహం ఇస్లామిక్ సంప్రదాయాల ప్రకారం జరిగిందని చెప్పడానికి ఎటువంటి ఆధారాలు లేవు.

created: February 13, 2023


text:
నిమ్మకాయ మరియు బేకింగ్ సోడా మిశ్రమం కొరోనావైరస్ (SARS-COV-2) ని చంపుతుంది అన్నదానికి ఎటువంటి ఆధారాలు లేవు - FACTLY
Sai Krishna Muthyanolla
April 21, 2020
ఇజ్రాయెల్  కొరోనావైరస్ నివారణకు ఔషధం కనుక్కుందని, అందుకే ఆ దేశంలో ఏ కొరోనావైరస్ మరణాలు రిపోర్ట్ కాలేదని క్లెయిమ్ చేస్తూ  ఒక మెసేజ్ సోషల్ మీడియా లో ప్రచారం కాబడుతుంది. ఆ మెసేజ్ లోని క్లెయిమ్ ప్రకారం, వేడి నీటిలో నిమ్మకాయ మరియు బేకింగ్ సోడా ని కలిపి టీ లాగా తాగితే కొరోనావైరస్ ను నివారించవచ్చని ఉంది. ఆ క్లెయిమ్ లో ఎంతవరకు నిజం ఉందో విశ్లేషిద్దాం.
ఇజ్రాయెల్ నిమ్మకాయ మరియు బేకింగ్ సోడా ఉన్న మిశ్రమాన్ని కొరోనావైరస్ నివారణకు కనుక్కోవడంతో ఆ దేశం లో కొరోనావైరస్ (COVID-19) మరణాలు సంభవించలేదు.
ఫాక్ట్ (నిజం): ఇజ్రాయెల్ 20 ఏప్రిల్ 2020న ఇచ్చిన రిపోర్ట్ ప్రకారం కొరోనావైరస్ వలన వల్ల  దేశంలో 171 మరణాలు రిపోర్ట్ అయ్యాయి.  అంతేకాక, నిమ్మకాయ మరియు బేకింగ్ సోడా మిశ్రమం కొరోనావైరస్ ని నివారిస్తుంది అన్నదానికి ఎటువంటి శాస్త్రీయ ఆధారం లేదు. ఇప్పటివరకు కొరోనావైరస్ ని  నివారించడానికి కానీ నయం చేయడానికి  కానీ ఏ ఔషధం లేదు. కావున, ఆ క్లెయిమ్ అబద్ధం.
WHO వారి వెబ్సైట్ లో కొరోనావైరస్ మీద ప్రతీ దేశం యొక్క స్టేటస్ ని చూడవచ్చు. 20 ఏప్రిల్ 2020 సిట్యుయేషన్ రిపోర్ట్ ప్రకారం ఇజ్రాయెల్ లో 171 మరణాలు రిపోర్ట్ అయ్యాయి అని తెలుస్తుంది.  ఇజ్రాయెల్ లో  20 మార్చ్ 2020న  COVID-19 వల్ల  మొదటి మరణం సంభవించినట్టు రిపోర్ట్ అయింది. కావున, ఇజ్రాయెల్ లో కొరోనావైరస్ వలన ఏ మరణాలు సంభవించలేదు అన్న దాంట్లో నిజం లేదు.
COVID-19 నివారణకు ఎటువంటి మందులు లేవని, చాలా వరకు క్లినికల్ ట్రయల్ స్టేజి లో ఉన్నాయని WHO వెబ్సైటు లో చూడొచ్చు.
ఇంతకముందు కూడా ఇలానే ఆల్కలైన్ ఆహార పధార్ధాలతో కొరోనావైరస్ ని నివారించవచ్చు అనే పోస్ట్  సోషల్ మీడియా లో ప్రచారం అవుతుంటే ఆ సమాచారం తప్పు అని ‘FACTLY’ రాసిన ఆర్టికల్ ని ఇక్కడ చూడవచ్చు.
చివరగా, COVID-19 వల్ల ఇజ్రాయెల్ లో సంభవించిన మరణాలను ఆ దేశం రిపోర్ట్ చేసింది. అంతేకాక, నిమ్మకాయ మరియు బేకింగ్ సోడా మిశ్రమంతో  కొరోనావైరస్ (SARS-COV-2) ని చంపలేము.
‘మీకు తెలుసా’  సిరీస్ లో మా వీడియోస్ మీరు చూసారా?